MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjoni mill-Kummissjoni

skont l-Artikolu 33 tar-Regoli ta' Proċedura

minn Martin Schulz u Hannes Swoboda

f'isem il-Grupp PSE

dwar il-prijoritajiet tal-PE għall-programm leġiżlattiv tal-Kummissjoni għall-2009

Riżoluzzjoni tal-Parlament Ewropew dwar il-prijoritajiet tal-PE għall-programm leġiżlattiv tal-Kummissjoni għall-2009

Il-Parlament Ewropew ,

wara li kkunsidra l-Komunikazzjoni mill-Kummissjoni dwar l-Istrateġija Annwali ta' Politika għall-2009 (KUMM(2008) 72 finali),

wara li kkunsidra r-Riżoluzzjoni tiegħu tal-24 ta' April 2008 dwar l-Istrateġija Annwali ta' Politika tal-Kummissjoni għall-2009 (P6 TA-PROV(2008)0174),

wara li kkunsidra l-Artikolu 33 tar-Regoli ta' Proċedura tiegħu,

billi fl-2009 se jinħatru Parlament Ewropew ġdid u Kummissjoni Ewropea ġdida u, suġġett għat-tlestija tal-proċessi nazzjonali ta' ratifika, għandu jidħol fis-seħħ ukoll it-Trattat ta' Liżbona,

billi l-Kummissjoni tiġbed l-attenzjoni li hemm konsensus wiesa' fost iċ-ċittadini li l-prijoritajiet għandhom ikunu l-iżvilupp ekonomiku u soċjali, il-ħarsien tal-ambjent, is-sigurtà, il-migrazzjoni, l-edukazzjoni u l-ġlieda kontra t-terroriżmu,

billi tkabbir ieħor tal-UE huwa aċċettabbli biss jekk il-progress ekonomiku u soċjali jimxu id f'id u jekk titnaqqas l-espożizzjoni għall-aspetti negattivi tal-globalizzazzjoni permezz ta' miżuri biex jittejbu l-kundizzjonijiet tal-għajxien u tax-xogħol,

Rimarki ġenerali

Jenfasizza li fl-2009 l-Kummissjoni se tkun iġġudikata dwar il-kisbiet tagħha fuq il-bażi kemm tal-għanijiet stabbiliti fil-bidu tal-mandat tagħha kif ukoll, fuq kollox, tar-reazzjoni tagħha għal talbiet miċ-ċittadini għal Ewropa li:

• tiżgura li l-prosperità u s-solidarjetà jappoġġjaw lil xulxin

• issaħħaħ il-Mudell Soċjali Ewropew sabiex il-globalizzazzjoni tkun ittrattata b'mod effettiv u biex iċ-ċittadini jingħataw is-sigurtà meta l-affarijiet jinbidlu

• titgħallem mill-esperjenza tal-inkwiet fis-swieq finanzjarji billi tinsisti fuq regolazzjoni, trasparenza u responsabilità xierqa

• turi tmexxija globali rigward politika effettiva u sostenibbli dwar l-enerġija u l-bidla fil-klima

• tiżviluppa politika komuni dwar il-migrazzjoni bbażata fuq id-drittijiet fundamentali u l-integrazzjoni;

Huwa madankollu diżappuntat li l-Kummissjoni:

• għadha ma ttrattatx il-problemi marbuta maż-żieda fid-differenza tad-dħul u mal-kwistjoni taħraq tal-faqar enerġetiku

• permezz tal-Pakkett Soċjali tagħha, tat reazzjoni inkompleta u inadegwata għall-preokkupazzjonijiet taċ-ċittadini Ewropej u għadha ma ħaditx il-passi meħtieġa biex ikun żgurat li d-drittijiet soċjali fundamentali ma jkunux anqas importanti mil-libertajiet ekonomiċi

• issibha bi tqila biex tippreżenta proposti għal regolazzjoni xierqa biex l-instabilità finanzjarja tkun ittrattata malajr

• għadha ma ressqitx proposta komprensiva għal politika barranija dwar l-enerġija biex tkun żgurata s-sigurtà tal-provvista

• għadha ma ttrattatx il-ħtieġa għal strateġija aktar strutturata kontra l-esklużjoni tar-Roma;

Jistieden lill-Kummissjoni biex b'koperazzjoni mill-qrib mal-Parlament, tikkontribwixxi għall-proċess ta' ratifika għat-Trattat il-ġdid u biex tibda djalogu mal-Parlament ħafna qabel ma jintemm il-mandat tiegħu dwar l-inizjattivi leġiżlattivi ewlenin li huma meħtieġa fil-ġejjieni;

Jaqbel mal-Kummissjoni li l-2009 se tkun sena partikolarment importanti biex l-Ewropa ssir magħrufa aktar u li l-prijoritajiet ta' dan it-tagħrif għandhom jiffukaw fuq l-oqsma ta' interess dirett għaċ-ċittadini tal-UE; għalhekk, jistieden lill-Kummissjoni biex tistabbilixxi b'mod ċar kif biħsiebha tqiegħed dawn il-prijoritajiet fil-prattika, b'mod partikulari fir-rigward tat-Trattat ta' Liżbona;

Jitlob, fit-tħejjija għall-elezzjonijiet Ewropej tal-2009, li jitfasslu politiki mmirati sew fil-qasam tal-komunikazzjoni u tal-politika dwar l-informazzjoni liċ-ċittadini, flimkien ma' biżżejjed appoġġ finanzjarju sabiex tkun stabbilita strateġija orizzontali u integrata ta' komunikazzjoni Ewropea;

Prijoritajiet għall-2009

It-Tkabbir u l-Impjiegi

Jistieden lill-Kummissjoni biex tipproponi inizjattivi leġiżlattivi ġodda jew aġġornati, b'mod partikulari dwar:

- il-protezzjoni tal-ħaddiema b'kuntratti atipiċi, filwaqt li jkun iggarantit it-trattament ugwali tal-ħaddiema kollha jkun xi jkun l-istejtus tal-impjieg tagħhom;

- standards minimi li jipproteġu lill-ħaddiema individwali mit-tkeċċija inġusta;

- reviżjoni tar-Regolament li jistabbilixxi l-Fond Ewropew ta' Aġġustament għall-Globalizzazzjoni, bil-għan li jiżdiedu l-kriterji ta' intervent biex il-ħaddiema kollha jkunu jistgħu jerġgħu lura għas-suq tax-xogħol wara r-rilokazzjoni jew ir-ristrutturar tal-impriżi tagħhom;

Jitlob li jittieħdu miżuri bħala reazzjoni għall-preokkupazzjoni mifruxa fost il-ħaddiema Ewropej rigward il-kundizzjonijiet tal-impjieg u tax-xogħol; jistieden lill-Kummissjoni, fil-kuntest tas-sentenzi tal-Qorti Ewropea tal-Ġustizzja fil-kawżi riċenti Viking C-438/05. , Laval C-341/05. , Ruffert C-346/06. u Luxembourg C-319/06. , biex terġa' tiddikjara l-impenn inekwivokabbli tagħha li tappoġġja d-drittijiet soċjali u l-prinċipju ta' paga ndaqs għall-istess xogħol, u biex teżamina urġentement, mal-Parlament u mal-imsieħba soċjali, x'bidliet jistgħu jkunu meħtieġa għad-Direttiva dwar l-Istazzjonar tal-Ħaddiema u għal leġiżlazzjoni oħra; jiġbed l-attenzjoni li d-drittijiet soċjali fundamentali mhumiex anqas importanti mil-libertajiet ekonomiċi u għalhekk jilqa' b'sodisfazzjon proposti mfassla biex jerġa' jkun hemm bilanċ bejniethom fil-liġi prinċipali, talanqas sakemm ikunu implimentati għalkollox it-Trattat ta' Liżbona u l-Karta tad-Drittijiet Fundamentali;

Jemmen li, peress li t-titjib tal-kundizzjonijiet tax-xogħol u t-tnaqqis tal-inċidenti u l-mard marbuta max-xogħol għal miljuni ta' ħaddiema madwar l-Ewropa huma kwistjoni ta' importanza kbira, il-Kummissjoni għandha:

- tbiddel ir-rakkomandazzjoni tagħha dwar l-iskeda Ewropea ta' mard marbut max-xogħol ĠU L 238, 25.9.2003, p.

28. f'direttiva;

- tippreżenta direttiva ta' qafas dwar id-disinn ergonomiku tal-postijiet tax-xogħol;

- tħejji urġentement direttiva dwar il-prevenzjoni tal-feriti minn labar;

- tiżviluppa kodiċi tal-prattika fl-Ewropa kollha dwar il-prevenzjoni ta' infezzjonijiet marbuta mal-kura tas-saħħa;

Jilqa' b'sodisfazzjon l-intenzjoni tal-Kummissjoni li tanalizza l-kawżi u l-implikazzjonijiet tal-inkwiet riċenti fis-suq finanzjarju u jqis li sussegwentement għandha tasal għal xi konklużjonijiet fis-sens ta' regolazzjoni aktar xierqa tal-operaturi jew tal-prodotti li jkunu sorsi potenzjali ta' instabilità finanzjarja; jinnota l-azzjoni li trid tittieħed fil-qasam finanzjarju bl-imnut u jiġbed l-attenzjoni għall-importanza tal-ħarsien tal-konsumatur u tal-litteriżmu f'dan il-qasam; jenfasizza l-ħtieġa li tittejjeb l-istruttura superviżorja tas-suq finanzjarju tal-UE u jistieden lill-Kummissjoni biex timmoniterja bir-reqqa l-implimentazzjoni tal Pjan direzzjonali tal-ECOFIN, speċjalment fir-rigward tal-konsistenza matul il-ġuriżdizzjonijiet kollha tal-Istati Membri;

Jistieden lill-Kummissjoni biex tressaq proposti biex tittejjeb il-governanza ekonomika, b'mod partikulari fir-rigward tal-funzjonament tal-UEM, tat-tisħiħ tal-Eurogrupp, inklużi r-rappreżentanza esterna taz-zona tal-euro, il-koordinazzjoni ekonomika u fiskali, il-kwalità tal-infiq pubbliku u l-proċedura u l-istatistika baġitarji; għandhom jitqiesu għalkollox l-esperjenzi mill-kriżi finanzjarja globali;

Jilqa' b'sodisfazzjon il-ħidma li se ssir dwar il-VAT, iżda jiddispjaċih għan-nuqqas ta' inizjattivi għal koordinazzjoni aħjar tas-sistemmi diretti ta' tassazzjoni u għal miżuri prattiċi kontra l-frodi fiskali; jistenna b'ħerqa li ssir proposta leġiżlattiva dwar il-bażi tat-taxxa tal-kumpaniji; huwa preokkupat minħabba n-nuqqas ta' dimensjoni fiskali serja fil-politika tal-UE dwar il-bidla fil-klima;

Jinnota l-proposti biex ikunu emendati diversi Direttivi dwar Approċċ Ġdid bil-għan li jiġi mmodernizzat is-suq wieħed għall-oġġetti; jistieden lill-Kummissjoni biex tibqa' tieħu azzjoni biex tittejjeb il-koperazzjoni mal-Istati Membri f'dan il-qasam; jiddispjaċih madankollu għan-nuqqas ta' armomnizzazzjoni tal-proposti leġiżlattivi fil-kamp tas-suq intern;

Iqis l-Att dwar in-Negozji ż-Żgħar bħala strateġija importanti ħafna biex ikunu appoġġjati l-impriżi ta' daqs żgħir u medju; jinnota, barra minn hekk, li huma meħtieġa qafas finanzjarju u atti leġiżlattivi biex l-SMEs ikunu appoġġjati bil-mod l-aktar xieraq;

Il-bidla fil-klima u l-iżvilupp sostenibbli fl-Ewropa

Itenni l-appoġġ tiegħu għall-isforzi tal-Kummissjoni biex tistabbilixxi politika effettiva dwar il-bidla fil-klima kif ukoll rwol ta' tmexxija globali matul it-tranżizzjoni fl-2009, meta jitqies l-impatt mistenni tal-leġiżlazzjoni dwar il-bidla fil-klima fuq ċerti oqsma u reġjuni; jistenna li l-Kummissjoni ddaħħal mekkaniżmi xierqa biex tanalizza bir-reqqa l-impatti ta' din il-leġiżlazzjoni, sabiex tkun tista' tittieħed azzjoni f'waqtha fil-livell tal-UE kontra l-effetti negattivi li jista' jkun hemm; iħeġġeġ lill-Kummissjoni biex tittratta f'aktar dettall ir-rabta bejn il-bidla fil-klima u s-saħħa; jistieden lill-Kummissjoni biex tikkjarifika l-pożizzjoni tagħha dwar l-impatt tal-bidla fil-klima fuq il-forestrija;

Jistieden lill-Kummissjoni biex tirrispetta għalkollox il-prinċipji u l-għanijiet tal-Istrateġija dwar l-Iżvilupp Sostenibbli meta tfassal proposti leġiżlattivi; jisħaq fuq l-importanza li titħaffef u li tkun immoniterjata mill-qrib l-implimentazzjoni tal-leġiżlazzjoni ambjentali tal-UE, bil-għan li jintlaħqu l-għanijiet tas-Sitt Programm ta' Azzjoni Ambjentali, b'mod partikulari fir-rigward tal-kwalità tal-arja u tal-ilma u l-bijodiversità;

Jiddispjaċih ħafna għan-nuqqas ta' riżorsi baġitarji li huma disponibbli bħalissa fil-baġit tal-UE sabiex tkun ittrattata b'mod sinifikanti l-kwistjoni tal-mitigazzjoni tal-bidla fil-klima u tal-adattament għaliha kemm fl-Ewropa kif ukoll f'kuntest globali; ifakkar fil-ħtieġa li jkun żgurat li l-objettivi dwar l-ambjent u l-bidla fil-klima jkunu inklużi fil-politiki kollha tal-UE u jkunu riflessi fl-intestaturi baġitarji xierqa; jistieden lill-Kummissjoni Ewropea biex tipproponi t-twaqqif ta' 'fond Ewropew għall-bidla fil-klima'; barra minn hekk, jistieden lill-Kummissjoni biex tirrevedi u timmoniterja l-baġit Ewropew biex ikun żgurat li mhuwiex qed jiffinanzja proġetti li jħarrxu l-bidla fil-klima;

Jikkritika n-nuqqas tal-Kummissjoni li tipproponi leġiżlazzjoni mfassla biex ikun hemm tnaqqis ta' 20% fil-konsum ta' enerġija tal-UE sal-2020, kif rikjest mill-Kunsill Ewropew f'Marzu 2007; jistieden lill-Kummissjoni biex tinkludi l-miżuri elenkati fil-Pjan ta' Azzjoni dwar l-Effiċjenza tal-Enerġija u fil-Pjan ta' Azzjoni dwar il-Bijomassa fil-Programm ta' Ħidma tagħha għall-2009 u jinnota d-dewmien fl-implimentazzjoni tal-miżuri mwiegħda; iħeġġeġ lill-Kummissjoni biex tipproponi kriterji ta' sostenibilità soċjali li jkunu ambizzjużi, iżda fl-istess ħin realistiċi, għall-użu tal-bijomassa marbuta mal-enerġija;

Jistieden lill-Kummissjoni biex tfassal politika barranija u komprensiva Ewropea rigward l-enerġija bbażata fuq l-ippjanar pluriennali, u biex tappoġġja b'mod attiv il-kostruzzjoni ta' sistemi ta' pajpijiet li jikkontribwixxu għad-diversifikazzjoni tal-provvista, filwaqt li jitqies il-qasam ta' applikazzjoni għall-għoti ta' garanziji mill-EIB; jistieden, barra minn hekk, lill-Kummissjoni, qabel ma tfassal leġiżlazzjoni f'dan il-qasam, biex tressaq proposti għall-ġlieda kontra l-faqar enerġetika;

Iħeġġeġ lill-Kummissjoni biex tipproponi Pjan ta' Azzjoni tal-UE li jippromwovi l-enerġija mir-riħ offshore, bil-għan li jintuża l-potenzjal ta' dan is-sors ta' enerġija, kif ukoll sabiex tinkludi azzjonijiet immirati biex ikunu ttrattati l-isfidi speċifiċi li tiffaċċja l-industrija tar-riħ offshore;

Jilqa' b'sodisfazzjon il-proposti leġiżlattivi tal-Kummissjoni fl-oqsma tat-trasport marittimu u bl-ajru, b'mod aktar speċifiku dawk dwar l-internalizzazzjoni tal-ispejjeż esterni (Eurovignette III) u tal-iżvulupp tas-Sema Ewropew Wieħed; iqis bħala importanti ħafna li jiġu konklużi b'suċċess in-negozjati dwar it-Tielet Pakkett Marittimu kif ukoll il-progress dwar il-finanzjament tal-miżuri ta' sigurtà fl-avjazzjoni;

Jistieden lill-Kummissjoni biex tippreżenta dokument strateġiku dwar 'il-politika dwar l-agrikoltura wara l-2013' ladarba jiġu adottati l-proposti leġiżlattivi dwar is-Sitwazzjoni tal-PAK; iħeġġeġ lill-Kummissjoni biex tressaq il-proposta dwar ir-riforma tal-politika komuni dwar is-sajd u l-akkwakultura fl-2009;

L-implimentazzjoni ta' politika komuni dwar il-migrazzjoni

Jistieden lill-Kummissjoni, fid-dawl tal-fatt li l-pakkett dwar l-immigrazzjoni jkopri biss parti żgħira mill-popolazzjoni tal-immigranti (i.e. min qed jitħarreġ, il-ħaddiema tas-sengħa, eċċ.), biex talanqas tħaffef it-tressiq tal-proposta dwar id-dħul u r-residenza temporanja għall-ħaddiema staġunali;

Ifakkar fl-impenn biex jinħoloq Uffiċċju Ewropew ta' Appoġġ għall-Kenn bil-għan speċifiku li jitfasslu u jinżammu profili u evalwazzjonijiet tal-pajjiżi sabiex tkun iggarantita l-applikazzjoni uniformi ta' leġiżlazzjoni ġdida fil-qasam tal-kenn;

Jisħaq fuq il-ħtieġa ta' strateġija aktar strutturata għall-ġlieda kontra l-esklużjoni tar-Roma, inkluża l-adozzjoni ta' objettivi u mekkaniżmi speċifiċi; jenfasizza li l-kwistjoni tar-Roma hija kwistjoni Ewropea li tikkonċerna lill-Istati Membri kollha tal-UE;

Iċ-ċittadin l-ewwel

Jiddeplora n-nuqqas ta' proposti li jirrevedu t-tmien direttivi settorjali li kellhom ikunu analizzati fil-qafas tar-reviżjoni tar-regoli dwar il-ħarsien tal-konsumatur u jenfasizza l-ħtieġa kontinwa għal aktar proposti leġiżlattivi konkreti, partikolarment fil-qasam tal-immarkar CE u tal-marki tas-sikurezza u dwar l-imbark miċħud; iqis l-Iskorbord tas-Suq tal-Konsumatur bħala għodda importanti sabiex is-suq intern ikun eqreb iċ-ċittadini permezz ta' trasparenza akbar u aktar informazzjoni dwar il-mekkaniżmi tal-ilmenti, il-livelli tal-prezzijiet, is-sodisfazzjon tal-konsumatur, l-iskop għala għandhom jinbidlu l-fornituri u s-sikurezza tal-prodotti fl-Istati Membri; jistieden lill-Kummissjoni biex ittejjeb din l-għodda u biex tiżgura li jkollha staff biżżejjed u li tkun iffinanzjata kif xieraq;

Jilqa' b'sodisfazzjon il-Komunikazzjoni mill-Kummissjoni dwar il-kumpens kollettiv u jħeġġiġha biex tieħu l-pass li jmiss u tipproponi azzjoni leġiżlattiva dwar il-kumpens kollettiv u mekkaniżmu ta' infurzar għall-konsumaturi;

Jiddeplora l-fatt li, fil-qasam tas-saħħa pubblika, l-istrateġija politika għadha vaga u ma fihiex proposti konkreti biex ikun ittrattat id-distakk li qed jikber u l-inugwaljanzi li qed jiżdiedu fir-rigward tas-saħħa fl-UE;

Ifakkar lill-Kummissjoni li l-iżvilupp ta' soċjetà bbażata fuq l-għarfien huwa l-objettiv ewlieni tal-proċess ta' Liżbona u għalhekk jiddeplora ħafna l-fatt li l-Istrateġija ta' Politika Annwali tal-Kummissjoni għall-2009 ma ssemmi xejn dwar it-tagħlim tul il-ħajja;

Jiġbed l-attenzjoni għall-fatt li l-implimentazzjoni tad-Direttiva dwar il-moviment ħieles hija fqira ħafna, minkejja li hija pilastru tal-politika Ewropea dwar iċ-ċittadinanza, u għalhekk jistieden lill-Kummissjoni biex tagħmel l-almu tagħha biex tħaffef il-proċess imfassal biex iwassal għall-implimentazzjoni sħiħa tad-Direttiva, b'mod partikulari tas-SIS II fiz-zona ta' Schengen; jistieden lill-Kummissjoni biex tara li ma jkunx hemm dewmien u jiġbed l-attenzjoni għall-fatt li l-Artikolu 251 tat-Trattat KE japplika għall-miżuri leġiżlattivi kollha f'dan il-qasam;

Jiġbed l-attenzjoni, sa ma jiġi rratifikat it-Trattat ta' Liżbona, għall-importanza li l-istituzzjonijiet tal-UE jħarsu u jippromwovu l-prinċipji u l-objettivi mniżżla fil-Karta tad-Drittijiet Fundamentali tal-UE, inkluża evalwazzjoni xierqa tal-impatt tal-leġiżlazzjoni ĠAI dwar id-drittijiet fundamentali;

Jiddeplora n-nuqqas ta' deċiżjoni ta' qafas dwar għadd ta' garanziji u drittijiet proċedurali bażiċi għas-suspettati u l-akkużati fi proċeduri kriminali fl-UE, deċiżjoni li ilha mblukkata fil-Kunsill mill-2004, u jistieden lill-Kummissjoni biex tagħmel kull sforz, anke bit-twaqqif ta' strument leġiżlattiv ġdid, biex tiżblokka dan il-proċess essenzjali biex ikunu żgurati d-drittijiet fundamentali taċ-ċittadini tal-UE;

Jiddeplora l-fatt li għad m'hemmx biżżejjed protezzjoni uniformi tal-vittmi tar-reati fl-UE, partikolarment fir-rigward tal-vittmi tat-terroriżmu u tal-kriminalità organizzata, u jistieden lill-Kummissjoni biex tippreżenta miżuri xierqa;

Jinnota n-nuqqas ta' proposti leġiżlattivi ġodda rigward il-koperazzjoni fi kwistjonijiet ċivili, kif ukoll fl-oqsma tal-liġi tal-kumpanija u tal-proprjetà intellettwali, u jistieden lill-Kummissjoni:

- biex tagħti spinta ġdida lill-ħidma fil-qasam tal-privattivi wara d-dħul fis-seħħ tat-Trattat ta' Liżbona, li jistabbilixxi bażi legali ġdida f'dan il-qasam

- biex tikkjarifika l-għażla tal-istrumenti legali fil-qasam tal-proprjetà intellettwali, b'mod partikulari rigward l-amministrazzjoni kollettiva tad-dritt tal-awtur u tat-taxxi fuq l-ikkupjar privat u tal-liċenzji multiterritorjali

- biex tressaq proposti għal regolamenti dwar Statut għal assoċjazzjoni Ewropea u dwar Statut għal soċjetà reċiproka Ewropea li jeħdu post dawk li rrevokat fl-2006;

Jiddeplora l-fatt li, fl-era tal-globalizzazzjoni u tal-ICTs li jinbidlu malajr, l-edukazzjoni bil-midja u, għalhekk, il-litteriżmu tal-midja ma ġibdux l-attenzjoni politika u għalhekk jibqgħu fit-tarf tal-aġenda politika tal-Kummissjoni;

L-Ewropa bħala msieħba dinjija

Jisħaq fuq il-fatt li l-enfasi tal-Ftehimiet dwar Sħubija Ekonomika (EPAs) trid tibqa' fuq id-dimensjoni mwiegħda tagħhom ta' żvilupp, li jikkontribwixxi mhux biss għal aktar parteċipazzjoni u integrazzjoni fil-kummerċ internazzjonali, iżda wkoll għall-promozzjoni tal-integrazzjoni reġjonali u għall-ilħuq tal-Għanijiet tal-Millennju għall-Iżvilupp (MDGs); jenfasizza li jinħtieġu fondi addizzjonali sabiex ikunu ffinanzjati miżuri oħra biex jittaffa l-impatt tal-EPAs fuq il-pajjiżi li qed jiżviluppaw, kif stipulat fil-Ftehima ta' Cotonou; jisħaq fuq il-fatt li għandu jkun hemm perjodi flessibbli ta' tranżizzjoni għal prodotti u servizzi sensittivi; jappoġġja l-bidu mill-ġdid tan-negozjati dwar EPAs sħaħ u interim meta meħtieġ; jitlob li kwistjonijiet kontroversjali rigward l-EPAs jiġu nnegozjati mill-ġdid qabel ma jiġu ffirmati xi ftehimiet u jenfasizza li kemm il-Parlament kif ukoll il-parlamenti ACP jridu jkunu involuti għalkollox fin-negozjati u fil-proċess ta' monitoraġġ li jikkonċerna l-EPAs;

Jiddeplora l-falliment tar-Round ta' Doha dwar l-Iżvilupp u l-ispejjeż ekonomiċi u politiċi tiegħu u jikkritika l-fatt li l-pajjiżi ewlenin li qed jiżviluppaw insew l-objettivi ewlenin ta' żvilupp tar-round; jemmen li round multilaterali ta' suċċess għadu prijorità għall-UE, iżda jinsisti li kull kunsiderazzjoni fil-ġejjieni ta' kif għandha tissawwar l-aġenda tad-WTO ta' wara Doha trid tinkludi oqsma bħall-governanza globali, ir-riforma tad-WTO, u r-relazzjoni bejn ir-regoli tad-WTO u trattati u organizzazzjonijiet internazzjonali oħra, bħall-ILO; jistieden, barra minn hekk, lill-Kummissjoni biex issaħħaħ l-appoġġ tagħha għal ħidma diċenti fid-dinja kollha bl-inkorporazzjoni tal-kundizzjonalità stretta fir-relazzjonijiet kummerċjali tal-UE u bil-promozzjoni tal-inklużjoni ta' ħidma diċenti fin-negozjati tad-WTO; jitlob għal koerenza akbar bejn il-politiki tal-kummerċ u tal-iżvilupp;

Jilqa' b'sodisfazzjon l-enfasi tal-Kummissjoni dwar il-Koerenza tal-Politiki għall-Iżvilupp (PCD); jistieden lill-Kummissjoni biex tippreżenta rakkomandazzjonijiet prattiċi dwar kif tiżgura b'mod aħjar il-koerenza bejn l-istrumenti finanzjarji, il-ftehimiet ta' koperazzjoni u l-koordinazzjoni bejn il-programmi tal-Kummissjoni u tal-Istati Membri; jagħti importanza partikulari lill-koerenza bejn l-objettivi tal-politika dwar l-iżvilupp u politiki oħra li x'aktarx li jkollhom impatt fuq il-pajjiżi li qed jiżviluppaw u fuq l-ħila tagħhom li jilħqu l-MDGs, partikolarment il-kummerċ, l-agrikoltura, is-sajd u l-politika dwar l-enerġija; jistieden lill-Kummisjoni biex tiżgura li miżuri u miri dwar il-bidla fil-klima jirrinfurzaw l-isforzi biex dawn l-għanijiet jintlaħqu;

Jilqa' b'sodisfazzjon it-talba tal-Kummissjoni biex l-Istati Membri jfasslu kalendarji u baġits nazzjonali ċari u li jorbtu biex tiżdied l-għajnuna vera sabiex tintlaħaq il-mira kollettiva mwiegħda ta' 0.56% tad-dħul gross nazzjonali fl-2010 u ta' 0.7% fl-2015; jistieden lill-Kummissjoni biex tipprovdi mezzi ġodda għall-implimentazzjoni tal-MDGs bil-għan li l-impenji jkunu onorati sal-2015;

Jilqa' b'sodisfazzjon il-pjanijiet tal-Kummissjoni biex timplimenta t-tmien sħubijiet tematiċi operattivi fl-Istrateġija Konġunta Afrika/UE; jinnota, madankollu, li m'hemm l-ebda indikazzjoni dwar kif dan ħa jsir; jenfasizza li dan huwa partikolarment preokkupanti fid-dawl tal-fatt li m'hemm l-ebda indikazzjoni dwar minn fejn se jiġu l-flus żejda meħtieġa għal din l-implimentazzjoni;

Jiġbed l-attenzjoni għan-'nuqqas ta' finanzjament' kroniku tal-Intestatura 4, li jċaħħad lill-UE minn riżorsi għall-politika barranija tagħha u għall-ambizzjoni tagħha li jkollha rwol ewlieni fil-kamp internazzjonali fil-qasam tal-affarijiet barranin, tal-politika dwar is-sigurtà u tal-koperazzjoni għall-iżvilupp; jistieden lill-Kummissjoni biex tuża l-qasam ta' applikazzjoni kollu fit-Trattat attwali sabiex tibqa' għaddejja bl-iżviluppi stipulati fit-Trattat ta' Liżbona, pereżempju fir-rigward tal-affarijiet barranin u tat-tisħiħ tal-koerenza bejn id-diversi aspetti tal-politika barranija (il-kummerċ, l-għajnuna għall-iżvilupp, eċċ.); jiġbed l-attenzjoni li d-dimensjoni esterna tal-politiki ĠAI saret komponent importanti tas-CFSP u tal-politika tal-viċinat u jistieden lill-Kummissjoni biex mal-Parlament tfassal qafas politiku koerenti għal azzjoni tal-UE fil-ġejjieni;

Jistieden lill-Kummissjoni biex tikkontribwixxi għall-implimentazzjoni tad-deċiżjonijiet meħuda dwar il-Mediterran fis-Samit ta' Pariġi f'Lulju 2008, biex ikollha rwol attiv fit-twaqqif ta' struttura istituzzjonali ġdida u biex tiżgura li l-Assemblea Parlamentari Ewro-Mediterranja, bħala dimensjoni parlamentari leġittima, issir parti integrali minn dik l-istruttura; iqis li l-Kummissjoni għandha żżomm ukoll l-element Komunitarju tal-Proċess ta' Barċellona, li huwa rifless ukoll fil-kontribut tal-UE għall-finanzjament ta' dan il-proċess;

Jiddeplora l-fatt li impenji finanzjarji fil-ġejjieni għall-Kosovo mhumiex speċifikati f'aktar dettall; huwa tal-fehma li l-għajnuna għandha tintuża wkoll biex ikun żgurat it-trattament ugwali tal-minoranzi fil-Kosovo, fosthom b'mod partikulari tas-Serbi;

Jenfasizza l-ħtieġa li tittejjeb il-koperazzjoni mal-pajjiżi ġirien fir-reġjun tal-Baħar l-Iswed, u jistieden lill-Kummissjoni, għalhekk, biex tagħmel proposta speċifika lill-Parlament u lill-Kunsill dwar it-twaqqif ta' arranġament istituzzjonali multilaterali għar-reġjun tal-Baħar l-Iswed inklużi t-Turkija u l-Ukraina; il-pajjiżi ġirien bħall-Kazakhstan għandhom ikunu involuti, fl-interess tal-istabilità fir-reġjun u sabiex ikunu ggarantiti l-provvisti tal-enerġija;

L-Implimentazjoni, l-Immaniġġjar u r-Regolazzjoni Aħjar

Iħeġġeġ lill-Kummissjoni biex iżżid l-isforzi tagħha biex isir progress aktar mgħaġġel lejn l-implimentazzjoni ġenerali tal-prinċipju tal-ibbaġittjar rigward is-sessi;???? jilqa' b'sodisfazzjon ir-rieda tal-Kummissjoni li tapplika b'mod sistematiku l-integrazzjoni tas-sessi fil-proċess baġitarju, u jistenna l-eżitu tal-istudju dwar il-fattibilità tal-ibbaġittjar rigward is-sessi ????fil-proċess baġitarju tal-UE;

Jistieden lill-Kummissjoni biex tieħu l-miżuri meħtieġa biex l-Istati Membri jingħataw qafas simplifikat, xieraq u effiċjenti għall-użu sod u produttiv tal-finanzjament strutturali, inklużi linji gwida li jwasslu għall-implimentazzjoni tal-aqwa prattiki u għal definizzjoni ċara tal-koeżjoni territorjali;

Jikkritika l-implimentazzjoni li qed issir bil-mod tal-programm Daphne III (Il-Ġlieda kontra l-Vjolenza) u jħeġġeġ lill-Kummissjoni biex tħaffef il-proċeduri rilevanti;

Jistieden lill-Kummissjoni biex taħdem mal-Istati Membri fit-titjib tal-kwalità tad-dikjarazzjonijiet nazzjonali dwar il-finanzjament tal-UE (kif stipulat mill-IIA u mir-Regolament Finanzjarju), inkluż il-verifikar li jista' jsir ta' dawn id-dikjarazzjonijiet mill-qrati nazzjonali tal-awdituri jew mill-ECA; barra minn hekk, jippretendi, bħala fattur ewlieni fil-kwittanza għas-sena finazjarja 2007, aktar progress f'koperazzjoni mal-Istati Membri fl-implimentazzjoni tal-pjan ta' azzjoni għall-Fondi Strutturali u fl-iskema ġdida ta' rappurtar dwar l-irregolaritajiet u l-irkupri; jitlob rapport kmieni dwar dawn l-isforzi, sabiex ikollu għodda ta' informazzjoni li tista' tintuża;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-parlamenti tal-Istati Membri.


MOZZJONI GĦAL RIŻOLUZZJONI

imressqa wara l-mistoqsijiet li jitolbu tweġiba orali B6‐0006/2008 u B6‐0007/2008

skond l-Artikolu 108(5) tar-Regoli ta' Proċedura

f'isem il-Kumitat għal-Libertajiet Ċivili, l-Ġustizzja u l-Intern

Riżoluzzjoni tal-Parlament dwar id-dibattitu annwali dwar il-progress li sar fl-2007 fl-Ispazju ta' Libertà, Sigurtà u Ġustizzja (Artikoli 2 u 39 tat-Trattat UE)

Il-Parlament Ewropew ,

wara li kkunsidra l-Artikoli 2, 6 u 39 tat-Trattat dwar l-Unjoni Ewropea, u kif ukoll l-Artikoli 13, 17-22, 61-69, 255 u 286 tat-Trattat li jistabbilixxi l-Komunità Ewropea li jikkostitwixxu l-bażijiet legali prinċipali għall-iżvilupp tal-UE u tal-Komunità bħala spazju ta' libertà, sigurtà u ġustizzja,

wara li kkunsidra l-Mistoqsijiet Orali B6-0006/2008 u B6-0007/2008 ,

wara li kkunsidra l-Artikolu 108(5) tar-Regoli ta' Proċedura tiegħu,

billi l-Istati Membri għandhom r-responsabilità ewlenija li jiżguraw il-libertà, is-sigurtà u l-ġustizzja għaċ-ċittadini tagħhom; billi, madankollu, wara d-dħul fis-seħħ tat-Trattat ta' Maastricht u, iżjed u iżjed, wara d-dħul fis-seħħ tat-trattat ta' Amsterdam, l-Unjoni Ewropea għandha r-responsabilità li tikkontribwixxi għall-kisba ta' dawn l-oġġettivi, billi żżomm f'moħħha l-aspettattivi taċ-ċittadini Ewropej fir-rigward tal-protezzjoni tad-drittijiet fundamentali u tal-applikazzjoni fi ħdan l-Unjoni tal-prinċipji tal-istat tad-dritt u ta' koperazzjoni sinċiera u effettiva bejn l-Istati Membri tagħha;

billi r-ratifikazzjoni tat-Trattat ta' Liżbona hija kundizzjoni essenzjali u urġenti sabiex jiġi żgurat li l-UE tkun zona ta' libertà, sigurtà u ġustizzja (AFSJ), minħabba li dan it-trattat fih titjib fundamentali fil-leġittimità u l-effettività tal-azzjoni tal-UE;

billi l-interventi li saru kemm waqt il-laqgħa preparatorja tas-26 ta' Novembru 2007 mal-Parlamenti Nazzjonali http://www.europarl.europa.eu/document/activities/cont/200801/20080117ATT19095/20080117ATT19095EN.pdf u kemm waqt l-aħħar dibattitu fil-plenarja fil-31 ta' Jannar ġibdu l-attenzjoni għall-importanza li titħejja sew it-tranżizzjoni lejn il-qafas legali ġdid li se jirriżulta mir-ratifika tat-Trattat li ġie ffirmat f'Liżbona nhar it-13 ta' Diċembru 2007 Test disponibbli fl-indirizz: http://www.consilium.europa.eu/showPage.asp?id=1296&lang=en li jirrevedi t-Trattat dwar l-Unjoni Ewropea (TUE) u jistabilixxi Trattat dwar il-Funzjonament tal-Unjoni Ewropea (TFUE);

billi huwa konxju, madankollu, li t-twaqqif ta' SFSJ ġenwin għad fadallu ħafna biex ikun lest u li għadu jiffaċċja diffikultajiet u ostakoli kbar, kif ġie kkonfermat fit-tielet rapport tal-Kummissjoni tal-2007 dwar l-implimentazzjoni tal-Programm Hague (COM(2008) 373, SEC(2008) 2048, SEC(2008) 2049),

billi jiddispjaċih li – bħalma jenfasizza dan ir-rapport u minkejja l-adozzjoni ta' numru ta' miżuri ewlenin – il-programm stabbilit mill-Kunsill Ewropew ta' Hague fl-2004 għadu lura qatigħ u, b'mod partikulari, li

– għad hemm nuqqas ta' fiduċja reċiproka u, fuq kollox, nuqqas ta' solidarjetà bejn l-Istati Membri, b'mod speċjali fir-rigward tal-politiki fuq il-migrazzjoni legali u illegali u fuq il-koperazzjoni ġuridika u dik tal-pulizija f'kwistjonijiet kriminali,

– dawn il-problemi jolqtu ħażin il-fażi ta' traspożizzjoni tal-ftit miżuri li ġew adottati, minħabba "livell insuffiċjenti ta' suċċess kien evidenti fl-oqsma li ġejjin: Il-Politika tal-Viża, l-Iskambju ta' Tagħrif bejn l-Awtoritajiet għall-Infurzar tal-Liġi u l-Awtoritajiet Ġudizzjarji, il-Prevenzjoni u l-Ġlieda kontra l-Kriminalità Organizzata, l-Immaniġġjar tal-Kriżijiet fi ħdan l-Unjoni Ewropea, il-Koperazzjoni bejn il-Pulizija u d-Dwana u l-Koperazzjoni Ġudizzjarja f'Affarijiet Kriminali."

jinnota li l-Istati Membri nfushom isemmu dawn il-problemi fil-kuntest tax-xogħol preparatorju għall-programm AFSI tal-ġejjieni għall-perjodu 2010-2014 (ara r-rapporti tal-Grupp Futur - Doc 11657/08, il-Grupp għall-Affarijiet Interni - Doc. …/08 u l-Grupp għall-Ġustizzja, kif ukoll il-kontributi ta' Stati Membri oħrajn imressqa lill-Kunsill u lill-Kummissjoni), billi jirrikonoxxu li 'acquis' eżistenti fil-qasam tal-Affarijiet Interni Ewropej li ġie żviluppat pass wara pass huwa neċessarjament bla struttura u għalhekk diffiċli biex jiġi spjegat liċ-ċittadini Ewropej; jinnota li dan ġieli jkun diffiċli biex jinftiehem saħansitra għall-ispeċjalisti, u li xi wħud minn dawn l-istrumenti jikkoinċidu u li l-bażi legali ta' xi azzjonijiet tista' tinstab f'atti differenti; jinnota, fl-aħħar, li s-sorveljanza tal-implimentazzjoni xierqa tad-direttivi tal-Unjoni Ewropea minn mhux inqas minn 27 Stat Membru qed issir ħaġa aktar u aktar diffiċli u qed tieħu ħafna żmien,

huwa konvint, madankollu, bħall-Kunsill, li l-Unjoni Ewropea m'għandhiex għażla oħra milli tinsisti fuq l-implimentazzjoni tal-AFSJ, "li jmiss il-qalba tal-ordnijiet kostituzzjonali nazzjonali" u li "l-Istati Membri għandhom interess speċjali li jżommu djalogu ma' xulxin" daqs kemm għandhom interess li jagħmlu dan mal-istituzzjonijiet Ewropej,

huwa konvint li, f'din il-fażi tranżitorja lejn il-konklużjoni tar-ratifikazzjoni tat-Trattat il-ġdid, huwa neċessarju li qabel tmiem l-2009 jiġu adottati ċerti miżuri ġenerali li, filwaqt li huma spirati mit-Trattat ta' Liżbona, xorta waħda jistgħu jiġu adottati taħt it-Trattati preżenti b'konformità sħiħa mal-Artikolu 18 tal-Konvenzjoni ta' Vjenna dwar il-Liġi tat-Trattati, u li jistgħu jnaqqsu l-effetti negattivi tal-problemi msemmija fuq; billi dawn għandhom jinkludu miżuri biex:

– jitqiesu l-proċeduri, l-istrutturi u d-deċiżjonijiet tal-istituzzjonijiet, u l-prinċipji u l-objettivi stipulati fil-Karta tad-Drittijiet Fundamentali, imħabbra fi Strasburgu fit-12 ta' Diċembru 2007 Test: http://eur-lex.europa.eu/JOHtml.do?uri=OJ:C:2007:303:SOM:EN:html ,

tiġi promossa t-trasparenza fit-teħid tad-deċiżjonijiet fuq livell Ewropew u nazzjonali, b'mod partikulari fir-rigward tal-AFSJ, skont sentenza riċenti tal-Qorti tal-Ġustizzja dwar it-trasparenza leġiżlattiva (il-każ Turco),

– jiġu involuti b'mod effettiv il-parlamenti nazzjonali fit-twaqqif u l-implimentazzjoni tal-AFSJ, inkluż f'dak li għandu x'jaqsam mal-evalwazzjonijiet ta' dawn il-politiki fi Stati Membri oħra u minn aġenziji Ewropej,

– jiġi żgurat ir-rispett lejn il-primat tal-liġi Komunitarja fuq il-liġi tal-UE (Artikolu 47 TUE) fil-konklużjoni tal-ftehimiet internazzjonali, b'mod speċjali fil-każ tas-sanzjonijiet li jolqtu liċ-ċittadini ta' pajjiżi terzi jew fejn ċittadini Ewropej ikunu suġġetti għad-diskriminazzjoni (visa waiver); il-Parlament Ewropew ikun assoċjat b'mod sistematiku fil-konklużjoni mill-UE tal-ftehimiet internazzjonali relatati mal-koperazzjoni ġuridika u tal-pulizija f'kwistjonijiet militari;

– tissaħħaħ il-koperazzjoni u s-solidarjetà sinċiera bejn l-Istati Membri fl-implimentazzjoni tal-politiki u tal-miżuri meħuda mill-UE billi jissaħħu u jiġu demokratizzati l-mekkaniżmi ta' evalwazzjoni reċiproka li diġà huma provduti fil-koperazzjoni Schengen u fil-ġlieda kontra t-terroriżmu,

– tinbeda koperazzjoni msaħħa taħt l-ewwel pilastru fejn l-unanimità meħtieġa ma jkunx possibbli tinkiseb (ara l-każ tal-proposta dwar id-divorzju),

– isir pass lil hinn min-natura embrijonika u inċerta tal-inizjattivi meħuda mill-aġenziji mwaqqfa mill-Unjoni Ewropea u l-koperazzjoni mal-amministrazzjonijiet nazzjonali;

– tiġi stabbilita politika ġenwina dwar il-komunikazzjoni li tippermetti liċ-ċittadini Ewropej ikun infurmati aħjar dwar l-inizjattivi stabbilti fuq livell Ewropew u nazzjonali u jsiru iżjed midħla mal-awtoritajiet Ewropej u nazzjonali rilevanti li jistgħu jikkuntattjaw mingħajr preġudizzju għal azzjoni ġudizzjarja fir-rigward ta' aspetti li jistgħu jolqtu ħażin lid-drittijiet fundamentali taċ-ċittadini,

billi, matul dan il-perjodu ta' tranżitu, huwa importanti ferm għall-interessi taċ-ċittadini Ewropej li jitqies it-titjib li t-Trattat il-ġdid iġib f'dak li għandu x'jaqsam:

– mal-protezzjoni tad-drittijiet fundamentali, kif stipulat fil-Karta tad-Drittijiet Fundamentali ddikkjarati fi Strasburgu fit-12 ta' Diċembru 2007 Test: http://eur-lex.europa.eu/JOHtml.do?uri=OJ:C:2007:303:SOM:EN:html ,

– mal-kontroll ġudizzjarju eżerċitat mill-Qorti tal-Ġustizzja, inkluża l-leġiżlazzjoni konnessa mal-kontroll ġudizzjarju u tal-pulizija,

– mal-kontroll demokratiku li jirriżulta mill-estensjoni tal-kodeċiżjoni mill-Parlament Ewropew u mill-involviment tal-parlamenti nazzjonali fil-proċess leġiżlattiv Ewropew u fl-evalwazzjoni tal-impatt tiegħu, speċifikament fir-rigward tal-politiki marbuta mal-ispazju ta' libertà, sigurtà u ġustizzja,

billi jiddispjaċih li, taħt it-Trattati preżenti, il-mezzi ta' riżarċiment taċ-ċittadini Ewropej fir-rigward tal-miżuri tal-AFSJ xorta għadhom iżjed limitati minn f'oqsma oħra tal-attività tal-UE, li s-setgħat tal-Qorti tal-Ġustizzja huma limitati, b'mod partikulari fil-qasam tal-koperazzjoni tal-pulizija u f'kwistjonijiet kriminali, u billi jiddispjaċih ukoll li xi Stati Membri għadhom jirristrinġu d-djalogu bejn l-Ewropa u l-qrati nazzjonali f'dan il-qasam; billi jistieden lill-Kunsill biex jipposponi l-adozzjoni ta' kwalunkwe miżura li tista' tolqot ħażin id-drittijiet fundamentali sal-perjodu wara r-ratifikazzjoni tat-Trattat ta' Liżbona,

Jistieden lill-Kunsill Ewropew, lill-Kunsill u lill-Kummissjoni biex:

(a) jibdew minn issa proċess li jiddetermina prijoritajiet għall-programm multiannwali AFSJ li jmiss għall-perjodu 2010-2014, li għandu jkun ibbażat fuq approċċ ambizzjuż u koerenti, li jmir lil hinn ħafna mill-ħsieb ministerjali, u li għandu jislet l-ispirazzjoni tiegħu mill-objettivi u l-prinċipji stipulati mill-Karta tad-Drittijiet Fundamentali ddikkjarati mill-istituzzjonijiet f'Nizza fl-2000 u mill-ġdid f'Liżbona fit-12 ta' Diċembru 2007;

(b) jissieħbu mal-Parlament Ewropew fid-djalogu tiegħu mal-parlamenti nazzjonali dwar il-prijoritajiet għall-perjodu 2010-2014, u jqisu l-problemi li nqalgħu fl-implimentazzjoni tal-programmi Tampere u Hague, ix-xogħol li sar fi ħdan il-Kunsill u l-indikazzjonijiet strateġiċi inizjali tal-Kunsill Ewropew rigward il-migrazzjoni, l-ażil u l-integrazzjoni; din il-fażi inizjali ta' djalogu għandha titlesta fid-dibattitu annwali tal-2008 tal-Parlament Ewropew, u wara għandha twassal għal komunikazzjoni mill-Kummissjoni dwar il-fehim li se jkun f'idejn il-Parlament Ewropew li mistenni jkun elett mill-ġdid u l-Kunsill Ewropew li jadottaw il-programm finali fiż-żmien xieraq;

(c) jiftehmu mal-Parlament Ewropew dwar lista ta' testi/proposti li jistgħu jew għandhom jiġu adottati bi prijorità qabel id-dħul fis-seħħ tat-Trattat jew, f'kull każ, qabel it-tmiem ta' din il-leġiżlatura;

(d) jagħmlu progress fin-negozjati dwar il-proposti fil-qasam tal-koperazzjoni tal-pulizija u dik ġudizzjarja (li jaqgħu taħt il-proċedura ta' kodeċiżjoni) billi jfittxu diġà minn issa qbil politiku mal-Parlament Ewropew, u jassiguraw li ladarba jintlaħaq qbil:

– jew l-adozzjoni formali tiġi posposta wara d-dħul fis-seħħ tat-Trattat il-ġdid,

– jew il-Kunsill jadotta d-Deċiżjoni/Deċiżjoni Qafas konċernata skond is-sistema tat-Trattat attwali, waqt li jaċċetta biex jerġa' jadottahom skond is-sistema tat-Trattat il-ġdid li tippermetti li jkun hemm kontroll ġurisdizzjonali sħiħ min-naħa tal-Qorti; fil-każ li jkun intlaħaq qbil politiku preċedentement, il-PE jista' jaċċetta li ma jerġgħu jinfetħu n-negozjati dwar il-kontenut kif jiġri fil-każi tal-proċeduri ta' adozzjoni tal-kodifikazzjonijiet uffiċjali Paragrafu 4 tal-Ftehima Interistituzzjonali tal-20 ta' Diċembru 1994, "Metodu ta' ħidma aċċellerat tal-kodifikazzjoni uffiċjali tat-testi leġislattivi", ĠU C 102, 4.4.1996, p.

Jipproponi bħala prijoritajiet għall-oqsma li jaqgħu jew li se jibdew jaqgħu taħt il-proċeduri ta' kodeċiżjoni/kunsens f'dan il-perjodu ta' tranżizzjoni:

fil-qasam tad-drittijiet fundamentali u ċ-ċittadinanza

definizzjoni ta' kriterji iżjed trasparenti fuq il-livell tal-UE, b'mod partikulari fejn il-miżuri tal-UE jistgħu jxekklu l-garanziji protetti taħt il-kostituzzjonijiet tal-Istati Membri (Artikolu 52 tal-Karta u l-Artikolu 8 tal-ECHR) u r-reviżjoni tal-miżuri Ewropej iċċensurati mill-Qorti tal-Ġustizzja (ara l-każi PMOI, SISON u oħrajn, T-253/04, il-Każ T-229/02, fuq il-'black lists'),

jitqies b'mod sistematiku l-impatt tad-drittijiet fundamentali tal-leġiżlazzjoni Ewropea u l-miżuri ta' implimentazzjoni nazzjonali, b'mod partikulari fir-rigward tal-ġlieda kontra t-terroriżmu, billi jitqiesu t-tweġibiet li nbagħtu riċentement lill-Kummissjoni dwar dan il-qasam mill-Istati Membri,

il-bidu ta' djalogi preparatorji għall-mandat tal-innegozjar għall-adeżjoni tal-UE fl-ECHR (Artikolu 6(2) TUE),

ir-reviżjoni tal-programm ta' attivitajiet tal-Aġenzija tad-Drittijiet Fundamentali, billi jitqiesu l-prijoritajiet indikati mill-istituzzjonijiet, u b'mod partikulari mill-Parlament, fil-qasam tal-koperazzjoni ġudizzjarja u tal-pulizija u fil-qasam tar-rispett lejn il-prinċipji tal-UE (l-Artikolu 7 tat-TUE) (ara d-dikjarazzjoni interistituzzjonali adottata fi żmien l-adozzjoni tar-regolament ta' fondazzjoni),

it-tressiq ta' proposta leġiżlattiva biex titrażżan id-diskriminazzjoni diretta u indiretta li tolqot ħażin il-moviment taċ-ċittadini Ewropej, l-aċċess għall-ġustizzja f'pajjiż li ma jkunx ta' oriġini u l-protezzjoni konsulari u diplomatika f'pajjiżi terzi (l-Artikolu 20 (TFUE),

it-tressiq ta' proposta f'dak li għandu x'jaqsam mat-trasparenza u l-kunfidenzjalità tal-informazzjoni u d-dokumenti proċessati mill-istituzzjonijiet tal-UE,

it-tressiq ta' proposta rigward il-protezzjoni tad-data (li tipprovdi għall-miżuri ta' konsolidazzjoni li bħalissa jvarjaw skont il-pillastru), bħala risposta għat-tħassib dwar l-ereżjoni mgħaġġla tal-istandards tal-protezzjoni tad-data fl-Unjoni Ewropea, b'riferenza partikulari għal standards mhux xierqa ta' protezzjoni għat-trasferimenti transatlantiċi tad-data, u t-tħeġġiġ lill-Kunsill biex jadotta d-Deċiżjoni ta' Qafas dwar il-Protezzjoni tad-Data fit-Tielet Pillastru b'mod konformi mar-rakkomandazzjonijiet tal-Parlament,

it-tisħiħ tal-istrutturi interni tal-istituzzjonijiet responsabbli mill-protezzjoni tad-drittijiet fundamentali fl-UE, b'mod partikulari fi ħdan il-Kunsill (it-trasformazzjoni tal-Grupp ta' Ħidma ad hoc tal-Kunsill dwar id-Drittijiet Fundamentali u ċ-Ċittadinanza għal Grupp Permanenti, kif ġie propost mill-Presidenza Slovena),

it-tisħiħ, permezz tal-koperazzjoni amministrattiva (l-Artikolu 66 TKE), tad-djalogu bejn l-Istati Membri, tal-għarfien reċiproku tas-sistemi legali u l-attivazzjoni tal-proċedura tad-djalogu sabiex jiġu involuti l-parlamenti nazzjonali u l-Parlament Ewropew, b'mod partikulari meta jinqalgħu d-diffikultajiet fl-implimentazzjoni tal-istrateġiji u l-miżuri Ewropej li jolqtu l-AFSJ,

fir-rigward tal-ispazju ġudizzjarju Ewropew

ir-reviżjoni tal-proposta leġiżlattiva dwar id-drittijiet ta' persuni fil-proċedura penali (Artikolu 69e tat-TFUE),

it-tressiq ta' proposta għad-drittijiet ta' vittmi tal-kriminalità u tat-terroriżmu (Artikolu 69e tat-TFUE),

it-titjib fir-rikonoxxenza reċiproka kemm għall-miżuri li jittieħdu in absentia u kemm għall-provi bejn l-Istati Membri (Artikolu 69e tat-TFUE),

l-interkonnessjoni tar-rekords ġudizzjarji,

ir-reviżjoni tal-Istatut tal-Europol, Eurojust u tan-Netwerk Ġudizzjarju Ewropew fid-dawl tal-bażijiet legali l-ġodda;

fir-rigward tal-protezzjoni tal-fruntieri

l-adozzjoni tal-miżuri xierqa biex tiġi assigurata l-implimentazzjoni sħiħa tas-SIS II u kif ukoll id-Dċeiżjonijiet marbuta mal-Konvenzjoni ta' Prüm;

it-tisħiħ ta' Frontex u l-evalwazzjoni tal-impatt tal-proposti l-ġodda tal-Kummissjoni f'dak li għandu x'jaqsam mal-kontroll tal-fruntieri;

it-tisħiħ tal-informazzjoni ta' Frontex dwar il-ftehimiet iffirmati mill-Aġenzija ma' pajjiżi terzi u fuq ir-rapporti ta' evalwazzjoni dwar operazzjonijiet konġunti, u l-aċċertar li l-kontrolli fil-fruntieri jirrispettaw id-drittijiet umani; l-emendar tal-mandat tal-Aġenzija biex jiġu inklużi operazzjonijiet ta' salvataġġ fuq il-baħar,

it-twaqqif ta' koperazzjoni strutturata bejn il-Frontex u l-Kummissarju Għoli tan-Nazzjonijiet Uniti għar-Rifuġjati ((UNHCR) sabiex jiġu ssimplifikati l-operazzjonijiet involuti, billi titqies il-protezzjoni tad-drittijiet tal-bniedem,

rigward il-migrazzjoni u l-ażil

azzjoni mgħaġġla u ambizzjuża mill-Kummissjoni u mill-Kunsill sabiex l-istrateġija progressiva tal-Ewropa tingħata spinta fuq:

o il-migrazzjoni legali: il-pakkett tal-migrazzjoni legali li ġej (il-proċedura (Blue Card Single Application, il-ħaddiema staġonali, u l-Intra-Corporate Transferees u l-proposta dwar it-'trainees' rinumerati kif ukoll oħrajn),

o il-migrazzjoni legali: il-proposti li jinkludu sanzjonijiet u skema tal-UE għall-isettiljar mill-ġdid,

o l-ażil: l-implimentazzjoni ta' Fażi II, inkluża r-reviżjoni tad-Direttiva dwar l-istandards minimi fuq proċeduri fl-Istati Membri għall-għoti jew l-irtirar tal-istatus ta' rifuġjat u tad-Direttiva dwar l-istandards minimi għall-kwalifikazzjoni u l-istatus ta' ċittadini ta' pajjiż terzi jew ta' persuni bla stat jew inkella bħala persuni li jeħtieġu protezzjoni internazzjonali u l-għoti tal-kontenut tal-protezzjoni, u t-twaqqif ta' Uffiċju Ewropew għall-Appoġġ fl-Ażil,

o l-iżvilupp tal-politika Komunitarja fuq il-migrazzjoni u l-ażil ibbażat fuq il-ftuħ tal-kanali għall-migrazzjoni legali fuq id-definizzjoni ta' standards komuni għall-protezzjoni tal-migranti u tad-drittijiet fundamentali ta' dawk li jkunu qed ifittxu l-ażil fl-UE,

o l-inklużjoni, fid-deċiżjonijiet u fid-deċiżjonijiet ta' qafas Ewropej, tad-dispożizzjonijiet kollha stabbiliti mill-Konvenzjoni Internazzjonali dwar il-protezzjoni tad-drittijiet tal-ħaddiema migranti kollha u tal-familji tagħhom, adottati mill-Assemblea Ġenerali tan-NU fit-18 ta' Diċembru 1990,

o proposta rigward id-dritt ta' persuni li jkunu ilhom residenti biex jivvotaw fl-elezzjonijiet Ewropej u lokali, li huwa dritt li jista' jgħin l-integrazzjoni soċjali, kulturali u politika tal-migranti;

Jilqa' b'sodisfazzjon il-proposta għat-tlestija tal-pakkett ta' kontra d-diskriminazzjoni u jħeġġeġ lill-Kunsill biex jaġixxi fl-ispirtu tat-Trattat ta' Liżbona u biex jinkorpora r-rakkomandazzjonijiet tal-Parlament;

Iqis li, diġà minn issa, hemm bżonn li jiġu involuti b'mod strutturat il-Parlamenti nazzjonali u kif ukoll is-soċjetà ċivili fid-definizzjoni ta' dawn il-miżuri leġiżlattivi u kif ukoll fl-evalwazzjoni ta' dawn il-politiki fl-Istati Membri; jistieden lill-Kummissjoni u l-Kunsill, f'din il-prospettiva, biex jerġgħu jeżaminaw, flimkien mal-Parlament Ewropew, lin-netwerks, l-aġenziji jew l-istrumenti li d-dmir tagħhom se jkun dak li jevalwaw l-impatt tal-politiki tal-ispazju ta' libertà, sigurtà u ġustizzja jew li javvantaġġjaw interazzjoni aktar mill-qrib mas-soċjetà ċivili Ewropea;

Ifakkar li t-Trattat il-ġdid, ladarba jkun irratifikat, se jirrikonoxxi l-irwol tal-Parlament Ewropew fil-konklużjoni ta' ftehimiet internazzjonali li jaqgħu taħt il-politiki tal-AFSJ; jitlob, f'dan il-kuntest

– li jkun ikkonsultat fi żmien raġonevoli dwar il-ftehimiet kollha ma' pajjiżi terzi li jkunu ġew konklużi sal-31 ta' Diċembru 2008,

– li jiġi informat b'mod regolari dwar in-negozjati li għaddejjin bħalissa,

– bħala kwistjoni ta' urġenza, li jsir dibattitu fuq id-dimensjoni esterna tal-AFSJ minħabba li l-UE qiegħda toħloq de facto koperazzjoni ġudizzjarja ma' pajjiżi terzi, notevolment mal-Istati Uniti, permezz ta' ftehimiet bilaterali dwar firxa ta' kwistjonijiet, u b'hekk qegħdin jiġu evitati l-proċeduri demokratiċi tat-teħid tad-deċiżjonijiet u l-iskrutinju parlamentari;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, u kif ukoll lill-Gvernijiet u l-Parlamenti tal-Istati Membri, u biex jistieden dawn il-parlamenti biex iressqu l-kummenti, is-suġġerimenti u l-proposti tagħhom sal-15 ta' Novembru 2008, fil-ħin qabel id-dibattitu annwali ta' Diċembru 2008 dwar l-AFSJ.


MOZZJONI GĦAL RIŻOLUZZJONI

imressqa wara l-mistoqsijiet li jitolbu tweġiba orali B6‐0460/2008 u B6‐0461/2008

skont l-Artikolu 108(5) tar-Regoli ta' Proċedura

f'isem il-Grupp PPE-DE

Riżoluzzjoni tal-Parlament Ewropew dwar il-kontroll tal-prezzijiet tal-enerġija

Il-Parlament Ewropew ,

wara li kkunsidra r-riżoluzzjonijiet tiegħu tad-29 ta' Settembru 2005 (P6-TA (2005)361) dwar id-dipendenza fuq iż-żejt u tad-19 ta' Ġunju 2008 dwar il-kriżi fis-settur tas-sajd minħabba ż-żieda tal-prezzijiet taż-żejt użat bħala fjuwil (P6-TA (2008)308),

wara li kkunsidra l-Komunikazzjoni mill-Kummissjoni dwar "Niffaċċjaw l-isfida ta' prezzijiet taż-żejt aktar għoljin" (COM(2008) 384 finali),

wara li kkunsidra li l-konklużjonijiet tal-Presidenza tal-Kunsill Ewropew tad-19-20 ta' Ġunju 2008,

wara li kkunsidra l-ftehima fil-Kunsill informali tal-ECOFIN tat-12-13 ta' Settembru 2008,

wara li kkunsidra l-Artikolu 108(5) tar-Regoli ta' Proċedura tiegħu,

billi fis-sajf il-prezzijiet taż-żejt laħqu l-ogħla livell tagħhom f'termini reali, il-prezzijiet ta' prodotti oħra tal-enerġija żdiedu wkoll u l-prezzijiet taż-żejt tal-konsumatur imxew mat-tendenza tal-prezz taż-żejt mhux raffinat, billi d-dollaru dgħajjef għena biex tiżdied il-pressjoni fuq il-prezzijiet taż-żejt,

billi l-estimi jindikaw li l-prezzijiet taż-żejt se jibqgħu għoljin mit-terminu medju sa twil u dan se jħalli impatt negattiv fuq l-inflazzjoni u t-tkabbir tal-ekonomija tal-UE,

billi l-livelli ogħla tal-prezzijiet qed itellfu l-poter ta' akkwist taċ-ċittadini tal-UE, bl-aktar impatt negattiv ikun dak imġarrab mill-familja bl-anqas dħul u s-setturi tal-industrija li jużaw l-enerġija b'mod intensiv,

billi l-qabża fil-prezzijiet tal-enerġija qed tinfluwenza gruppi kumpessi ta' fatturi: qabża strutturali fil-provvista u t-talba għaż-żejt; numru u daqs dejjem iżgħar ta' postijiet ġodda fejn jinsab iż-żejt; espansjoni limitata tal-produzzjoni taż-żejt; fatturi ġeopolitiċi; inqas investiment fl-avvanzi teknoloġiċi; spejjeż ogħla tal-investimenti; nuqqas ta' ħaddiema kwalifikati fil-pajjiżi ewlenin li jipproduċu ż-żejt,

billi ż-żieda ta 'dejta trasparenti, ta' min joqgħod fuqha u ppublikata aktar ta' spiss dwar il-ħażniet taż-żejt kummerċjali huma importanti ħafna għall-funzjonament effiċjenti tas-swieq taż-żejt,

billi it-taqlib finanzjarju attwali wassal lill-investituri biex ifittxu investimenti alternattivi u kkontribwixxa għaż-żieda fil-volatilità tal-prezzijiet fuq medda qasira ta' żmien;

billi l-ekonomija tal-UE għadha tiddependi ħafna fuq l-importazzjoni taż-żejt, u postijiet ġodda potenzjali li minnhom jittieħed iż-żejt jinsabu f''depożiti mhux konvenzjonali', u jwasslu għal żieda fil-prezz tal-investiment għall-iżvilupp tagħhom,

Jesprimi t-tħassib tiegħu għaż-żieda fil-prezzijiet tal-enerġija, primarjament minħabba l-effetti negattivi fuq l-ekonomija u l-kompetittività Ewropea, li qed ittellef mill-kisba tal-objettivi tal-Istrateġija ta' Liżbona;

Jenfasizza l-bżonn li jittieħdu miżuri li jippermettu lill-ekonomija tal-UE biex iżżomm il-kompetittività tagħha u tadatta għall-ambjent il-ġdid tal-prezz taż-żejt;

Jitlob għal impenn politiku akbar lejn ekonomija tal-UE b'dipendenza baxxa fuq il-karbonju, biex jippromwovi l-enerġija rinnovabbli u effiċjenti kif ukoll sorsi tal-enerġija b'użu baxx tal-karbonju, u biex tinkiseb id-diversifikazzjoni tal-forniment tal-enerġija u titnaqqas id-dipendenza fuq fjuwils fossili impurtati, ladarba din il-bidla hija l-aktar reazzjoni loġika għal prezzijiet ogħla taż-żejt; iħaddan il-bżonn għal dawk il-miżuri strateġiċi li neċessarjament għandhom ikunu segwiti b'impenji finanzjarji qawwija fl-R&D;

Jappoġġja d-Deċiżjoni tal-Kunsill Ewropew li miżuri mmirati u fuq medda qasira ta' zmien għandhom jittieħdu sabiex jitnaqqas l-impatt negattiv fuq l-ifqar familji; madankollu, jqis li l-miżuri li jikkawżaw aktar inflazzjoni u anqas inċentivi għall-iffrankar tal-enerġija għandhom ikunu evitati ladarba dawn jistgħu jkunu ta' ħsara għas-sostenibilità tal-finanzi pubbliċi u jiġu invalidati bi prezzijiet taż-żejt ogħla;

Jinnota bi tħassib li l-konsumaturi għadhom qed iħallsu prezzijiet ogħla li mhux dejjem jirriflettu bis-sħiħ it-tnaqqis fil-prezzijiet;

Jistieden lill-Kummissjoni biex tintensifika l-isforzi tagħha ħalli jitjiebu t-termini tal-kompetizzjoni fis-settur taż-żejt u tkun żgurata konformità mar-regoli tal-kompetizzjoni eżistenti; iqis li għandha tingħata attenzjoni partikulari dwar l-investigazzjoni u l-ġlieda kontra l-oligopoli u l-kartelli fl-irfinar u d-distribuzzjoni għall-punti ta' konsum;

Iqis li l-EIB għandu jkollu rwol aktar prominenti fil-provvista ta' fondi għall-effiċjenza tal-enerġija, sorsi rinnovabbli u proġetti tal-R&D, speċjalment b'iffukar fuq l-SMEs;

Jistieden lill-Kummissjoni biex tippreżenta l-proposti tagħha dwar ir-reviżjoni tad-Direttiva dwar it-Taxxa fuq l-Enerġija, wara eżami attent tal-effetti li l-miżuri tat-tassazzjoni jista' jkollhom fuq l-inflazzjoni, fuq investimenti ġodda fil-produzzjoni u l-esplorazzjoni taż-żejt, u dwar it-tranżazzjoni għal ekonomija tal-UE b'konsum baxx tal-karbonju;

Jenfasizza l-importanza taż-żieda fit-trasparenza u l-affidabilità tad-dejta dwar is-swieq u l-ħażniet taż-żejt; iqis importanti li jitjieb il-fehim ta' kif jinħoloq il-prezz tal-prodotti taż-żejt; jistieden għal reviżjoni f'waqta tal-leġiżlazzjoni tal-Komunità dwar ħażniet ta' żejt ta' emerġenza;

Jistieden lill-UE biex ittejjeb id-djalogu effettiv mal-OPEC u ma' pajjiżi mhux tal-OPEC, bil-għan li jkun hemm aktar stabilità tal-prezzijiet taż-żejt, aktar prevedibilità fil-fornimenti ta' prodotti taż-żejt lesti u ħlasijiet għal bejgħ f'euro taż-żejt minflok f'dollari Amerikani;

Itenni l-importanza ta' politika tal-enerġija komuni tal-UE u s-sigurtà tal-forniment, u tal-Politika Ewropea tal-Viċinat; jemmen f'dan ir-rigward li l-UE għandha tieħu rwol ewlieni fid-djalogu tal-enerġija ma' fornituri taż-żejt ewlenin; jilqa' l-idea ta' samit ta' livell għoli bejn pajjiżi li jikkunsmaw u jipproduċu ż-żejt;

Iħeġġeġ lill-kumpaniji tal-UE biex ikunu aktar proattivi, primarjament billi jagħmlu investimenti ulterjuri, u jkunu fuq quddiem fl-għarfien teknoloġiku ġdid u l-ħiliet tal-inġenjerija, sabiex jibqgħu msieħba ewlenin mal-pajjiżi prinċipali li jipproduċu ż-żejt;

Jinnota li s-CSR għandha titjieb fi ħdan il-kumpaniji taż-żejt ewlenin sabiex jinkiseb aktar investiment privat, iffinanzjat minn kull profitti mhux mistennija fl-industrija taż-żejt, fi programmi li għandhom l-għan li jiffrankaw l-enerġija u t-teknoloġiji marbuta mal-enerġija alternattiva u relatati mal-R&D;

Jistieden lill-Istati Membri biex jikkordinaw interventi politiċi fl-indirizzar taż-żidiet fil-prezzijiet taż-żejt; jistieden lill-Kummissjoni biex toħroġ b'analiżi bbażata fuq l-'aħjar prassi' tal-miżuri politiċi tal-Istati Membri bħala reazzjoni għall-isfidi tal-prezz għoli taż-żejt;

Jistieden lill-Kunsill biex jagħmel pressjoni għal ftehima dwar il-passi ewlenin li jmiss lejn il-kisba ta' suq intern tal-Enerġija liberalizzat verament;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-gvernijiet u l-parlamenti ta' l-Istati Membri.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skont l-Artikolu 103(2) tar-Regoli ta' Proċedura

f'isem il-Grupp Verts/ALE

dwar il-Pakkett Soċjali

Riżoluzzjoni tal-Parlament Ewropew dwar il-Pakkett Soċjali

Il-Parlament Ewropew ,

wara li kkunsidra l-Pakkett Soċjali ppreżentat mill-Kummissjoni fit-2 ta' Lulju 2008, li kien fih il-Komunikazzjoni tal-Kummissjoni dwar "l-Aġenda soċjali mġedda: Opportunitajiet, aċċess u solidarjetà fl-Ewropa tas-seklu 21' (COM (2008) 412) u d-diversi proposti mhux leġiżlattivi oħrajn,

wara li kkunsidra l-proposta tal-Kummissjoni għal direttiva tal-Parlament Ewropew u tal-Kunsill dwar l-istabbiliment ta' Kunsill tax-Xogħlijiet Ewropew jew proċedura fl-impriżi fuq skala Komunitarja u fil-gruppi ta' l-impriżi fuq skala Komunitarja għall-għanijiet ta' informazzjoni u ta' konsultazzjoni għall-impjegati (Riformolata) (COM(2008) 419),

wara li kkunsidra l-proposta tal-Kummissjoni għal direttiva tal-Kunsill dwar l-implimentazzjoni tal-prinċipju ta' trattament ugwali bejn il-persuni irrispettivament mir-reliġjon jew it-twemmin, id-diżabilità, l-età jew l-orjentazzjoni sesswali (COM(2008) 426),

wara li kkunsidra l-proposta tal-Kummissjoni għal direttiva tal-Parlament Ewropew u tal-Kunsill dwar l-applikazzjoni tad-drittijiet tal-pazjenti fil-kura tas-saħħa transkonfinali (COM (2008) 414),

wara li kkunsidra s-sentenzi tal-Qorti tal-Ġustizzja tal-Komunitajiet Ewropej fil-kawżi Viking Line, Laval, Rüffert u l-Kummissjoni v. l-Lussemburgu u d-dibattitu politiku kontroversjali dwarhom,

wara li kkunsidra l-Karta tad-Drittijiet Fundamentali ta' l-Unjoni Ewropea,

wara li kkunsidra l-Artikolu 103(2) tar-Regoli ta' Proċedura tiegħu,

billi d-drittijiet fundamentali huma r-raison d'être tal-Ewropa u tal-politiki soċjali;

billi l-Pakkett Soċjali fiħ numru ta' inizjattivi li l-Parlament kien talab fuq firxa ta' diversi snin;

billi l-isem "Pakkett Soċjali" jwiegħed aktar milli jagħti, peress li kien twiegħed li uħud mid-dokumenti ppreżentati fit-2 ta' Lulju jkunu ppublikati fi żminijiet differenti u li issa huma ppreżentati bħala pakkett ta' miżuri konġunti; billi dan jidher "li ma kienx biżżejjed u li sar tard wisq";

billi fl-2008 l-Qorti tal-Ġustizzja Ewropea ħadet deċiżjonijiet li kienu deċiżivi għat-twettiq u għall-implimentazzjoni tal-istandards soċjali fl-UE,

billi minkejja s-sitwazzjoni soċjali urġenti bil-qgħad dejjem jiżdied u rati għoljin ta' faqar u tal-esklużjoni soċjali, l-enfasi esklussiva tal-Kummissjoni dwar it-tkabbir u l-impjieġi ma tinbidilx;

Aġenda Soċjali Mġedda

Jilqa' b'sodisfazzjon l-intenzjoni tal-Kummissjoni li timxi 'l quddiem b'aġenda soċjali ġdida; jara l-ħtieġa urġenti li tabilħaqq jitwettqu l-għanijiet tal-Ewropa Soċjali; jitlob li Aġenda Soċjali Ewropea reali għandha tikkonsisti f'ġabra koerenti ta' azzjonijiet u strumenti; jitlob li jkunu d-drittijiet fundamentali li jiggwidaw kull deċiżjoni meħuda fil-livell ta' l-Unjoni Ewropea;

Huwa mħasseb kemm dwar in-nuqqas ta' koerenza kif ukoll ta' direzzjoni fl-inizjattivi ppreżentati fil-kuntest ta' l-Aġenda Soċjali Mġedda;

Jitlob lill-Kunsill sabiex f'koperazzjoni mal-Parlament jressaq Patt Soċjali biex id-diskriminazzjoni tiġi kkumbattuta, tkun promossa l-ugwaljanza, ikun missielet il-faqar, tkun imsaħħa l-infrastruttura soċjali, ikunu integrati sistematikament il-kwistjonijiet soċjali u jinstab mill-ġdid l-ekwilibrjiu bejn id-drittijiet fundamentali u l-libertajiet tas-suq bħala pass tabilħaqq 'il quddiem meta mqabbel mal-hekk imsejjaħ Pakkett Soċjali;

Għadu mhux konvint li d-Direttiva dwar il-kura tas-saħħa transkonfinali se ttejjeb il-kura tas-saħħa transkonfinali fejn ikun meħtieġ;

Jilqa' b'sodisfazzjon l-istudju tal-Kummissjoni dwar "Il-Kwalità tal-Aċċess għas-Servizzi tal-Kura tas-Saħħa u l-Ugwaljanza tal-istess"; jiġbed l-attenzjoni għall-fatt li l-kura tas-saħħa transkonfinali tista' ssib il-limiti tagħha hemm, fejn tipperikola l-aċċess ħieles u universali għal kullħadd;

Iqis li l-azzjoni meħuda fil-qasam tal-kura tas-saħħa transkonfinali għandha tqis il-vijabilità u s-sostenibilità tas-sistemi tas-sigurtà soċjali tal-Istati Membri u tirrispetta s-sussedjarjetà filwaqt li timmira li ttejjeb l-aċċess għall-kura tas-saħħa u li żżomm istandards għoljin fl-għoti tal-kura tas-saħħa;

Jagħraf il-ħtieġa ta' aktar ċarezza fir-rigward ta' kwistjonijiet bħal ma huma r-responsabilità legali għal dawk li jaċċessaw il-kura tas-saħħa fl-Istati Membri oħra;

Jagħraf ukoll il-ħtieġa li jkunu kjarifikati kwistjonijiet relatati ma' definizzjonijiet użati mill-Qorti Ewropea tal-Ġustizzja, bħal ma hi d-differenza bejn il-kura fl-isptar u mhux fl-isptar kif ukoll mar-rimbors għall-kura mogħtija skond l-iskemi nazzjonali tal-kura tas-saħħa, kif inhuma koperti mir-Regolament 1408/71 u mir-Regolament il-ġdid 883/04;

Jinnota li filwaqt li r-riformulazzjoni tad-Direttiva tal-Kunsill Ewropew tax-Xogħlijiet fl-aħħar ġiet ippubblikata u jiddispjaċih tad-dewmien kunsiderevoli fil-pubblikazzjoni tiegħu;

Jiddispjaċih ukoll dwar in-natura limitata tar-riformulazzjoni, li jfisser li ċerti kwistjonijiet kruċjali jistgħu ma jkunux indirizzati;

Isostni li drittijiet għall-informazzjoni u għall-konsultazzjoni li jkunu effiċjenti u effettivi huma prinċipali fil-ħolqien ta' opportunitajiet indaqs għaż-żewġ naħat tal-industrija fuq livell transnazzjonali; jiġbed l-attenzjoni għan-nuqqasijiet fir-riformulazzjoni f'dak li għandu x'jaqsam mad-drittijiet ta' informazzjoni u ta' konsultazzjoni u jitlob lill-Kunsill sabiex itejjeb id-Direttiva riformulata b'koperazzjoni mill-qrib mal-Parlament;

Direttiva Ewropea kontra d-Diskriminazzjoni

Huwa kuntent ħafna li l-Kummissjoni ħadet azzjoni fuq is-sejħa qawwija tal-Parlament għal direttiva kontra d-diskriminazzjoni li tkopri l-erba' raġunijiet li l-Parlament talab skond l-Artikolu 13; jitlob li l-Kummissjoni teżamina jekk id-diskriminazzjoni bbażata fuq il-ġeneru hix projbita fl-istess oqsma bħar-raġunijiet l-oħra;

Iwissi lill-Kunsill għall-fatt li din id-Direttiva hija essenzjali fl-implimentazzjoni tal-Artikolu 13(1); għalhekk jitlob li l-Kunsill iżomm l-approċċ ewlieni tal-proposta tal-Kummissjoni, jiġifieri li r-raġunijiet ta' diskriminazzjoni huma koperti u li ma għandha tiġi introdotta l-ebda ġerarkija ta' diskriminazzjoni;

Jitlob li l-Kunsill jillimita l-ammont ta' klawżoli ta' eċċezzjoni fl-abbozz kurrenti;

L-integrazzjoni sistematika ta' kontra d-diskriminazzjoni

Jilqa' b'sodisfazzjon l-inizzjattivi għal dan l-għan iżda jiġbed l-attenzjoni għall-ħtieġa li mhux il-leave tal-ġenituri biss tkun indirizzata iżda wkoll leave għal skopijiet oħra ta' kura;

Jenfasizza li bidliet fil-leġiżlazzjoni ma għandhomx inaqqsu d-drittijiet tal-impjegati individwali;

Is-Sentenzi tal-Qorti Ewropea tal-Ġustizzja

Iqis li l-Forum propost ma jistax jissostitwixxi għaċ-ċarezza legali dwar id-drittijiet tal-ħaddiema u r-rispett għall-ftehimiet kollettivi dwar l-inneġozzjar; jitlob li dawn id-drittijiet fundamentali jkunu rikonoxxuti u li, fejn meħtieġ, il-leġiżlazzjoni eżistenti riveduta kif xieraq; f'dan il-kuntest jitlob reviżjoni tad-Direttiva tal-Posting;

Rapport Biennali dwar is-Servizzi Soċjali ta' interess ġenerali

Jinnota r-Rapport Biennali dwar is-servizzi soċjali ta' interess ġenerali; jisħaq li s-servizzi soċjali u s-seervizzi tas-saħħa għandhom rwol vitali fis-soċjetajiet tagħna u jgħinu biex ikunu promossi l-koeżjoni, l-impjieġi, l-inklużjoni soċjali u t-tkabbir ekonomiku;

Jibqa' konvint li s-servizzi tas-saħħa u s-servizzi soċjali jeħtieġu ħarsien speċjali fi ħdan is-suq intern, li mhux imsemmi fil-komunikazzjoni, u li qafas legali għas-servizzi ta' interess ġenerali jappoġġja s-salvagwardja d-drittijiet fundamentali;

Jikkundanna n-nuqqas assolut ta' kwalunkwe inizjattiva leġiżlattiva min-naħa tal-Kummissjoni dwar ir-rikonoxximent u s-salvagwardja ta' servizzi soċjali u servizzi tas-saħħa ta' interess ġenerali;

L-effiċjenza ta' l-Infiq Pubbliku

Huwa ftit sorpriż li l-konklużjonijiet tad-dokument ta' ħidma ta' l-istaff tal-Kummissjoni "Effiċjenza u Effettività tal-Infiq Soċjali", li huwa parti mill-pakkett Soċjali, jiffokaw biss fuq il-produttività u l-attivazzjoni lejn l-impjieg filwaqt li ma jagħtux kas id-dimensjoni ta' l-inklużjoni soċjali;

Jistieden lill-Kummissjoni biex teżamina jekk dħul bażiku mingħajr kundizzjonijiet għal kullħadd jistax ikun strument effettiv biex jikkumbatti l-faqar;

Ħiliet Ġodda - Impjiegi Ġodda

Jilqa' b'sodisfazzjon it-tħabbir tal-inizzjattiva tal-Ħiliet Ġodda għal Impjiegi Ġodda iżda jisħaq li dan għandu jifforma parti ta' pakkett koerenti tal-edukazzjoni ta' ħiliet u ta' taħriġ flimkien ma' żvilupp teknoloġiku sabiex jiġu indirizzati l-isfidi tal-bidla fil-klima; jiġbed l-attenzjoni wkoll li "l-impjieġi l-antiki" jkollhom bżonn ukoll ta' ħiliet ġodda biex jindirizzaw din l-isfida;

Il-Fond Ewropew tal-Aġġustament għall-Globalizzazzjoni

Huwa ddispjaċut ħafna bir-riżultat tal-evalwazzjoni tal-ħidma tal-Fond tal-Aġġustament għall-Globalizzazzjoni, li wera li

il-Fond ma rnexxilux jilħaq l-intrapriżi zgħar u ta' daqs medju u l-impjegati tagħhom,

(b) il-Fond mhux qed jintuża kompletament u għalhekk ma jilħaqx liċ-ċittadini kemm suppost,

(c) il-Fond tal-Aġġustament għall-Globalizzazzjoni ntuża f'ammont limitat ta' setturi, bħal ma hu s-settur tqal-karozzi,

(d) il-kriterji tal-Fond ma jagħmiliex possibbli li jkunu evalwati b'mod suffiċjenti kemm dawk li qed japplikaw għall-fondi permezz tiegħu huma tassew vittmi tal-globalizzazzjoni jew inkella għandhom nuqqas ta' ħila għall-innovazzjoni u biex jadattaw;

Iqis li jekk ma jkunx sar progress f'dawn l-oqsma fiż-żmien tal-evalwazzjoni li jmiss, għandu jkun ikkunsidrat serjament li jiġi abolit il-Fond u l-flus jiġu ttrasferiti fil-Fondi Soċjali u ta' Koeżjoni.

Jilqa l-stqarrija tal-Kummissjoni dwar il-ħtieġa għal azzjoni mill-Istati Membri li tkun miftiehma u kkonċentrata, u l-ħtieġa li jkunu sodisfatti l-intenzjonijiet tad-Direttiva ta' Kontra d-Diskriminazzjoni; jiżgura lill-Kummissjoni tal-appoġġ tal-Parlament għall-azzjoni qawwija tal-Kummissjoni f'dan ir-rigward;

Huwa kunfidenti li l-Kummissjoni se tkompli wkoll bil-Pjan ta' Azzjoni dwar id-Drittijiet tat-Tfal u l-Komunikazzjoni proposta dwar l-edukazzjoni sabiex ikun żgurat li tispiċċa s-segregazzjoni razzizta ta' rutina tat-tfal tar-Roma min-naħa tal-edukazzjoni integrata sistematikament;

Ix-xena internazzjonali

Jilqa' b'sodisfazzjon l-impenn kontinwu tal-Kummissjoni għall-implimentazzjoni tal-istandards tal-ILO iżda jemmen li s-sistema kurrenti voluntarja ta' risponsabilità korporata mhix biżżejjed;

Jilqa' b'sodisfazzjon li kieku l-Kummissjoni fil-komunikazzjonijiet kollha tagħha twassal dak li tafferma fl-Aġenda Soċjali mġedda, jiġifieri "impenn qawwi għal soċjetajiet armonjużi, koeżivi u inklużivi li jirrispettaw d-drittijiet fundamentali fl-ekonomiji tas-swieq soċjali b'saħħithom",

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet u lill-parlamenti ta' l-Istati Membri u lill-isħab soċjali.


MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skont l-Artikolu 103(2) tar-Regoli ta' Proċedura

f'isem il-Grupp GUE/NGL

dwar il-Pakkett Soċjali

Riżoluzzjoni tal-Parlament Ewropew dwar il-Pakkett Soċjali

Il-Parlament Ewropew ,

wara li kkunsidra l-Komunikazzjoni tal-Kummissjoni 'Aġenda soċjali mġedda: Opportunitajiet, aċċess u solidarjetà fl-Ewropa tas-seklu 21' (COM (2008) 412 finali) u d-diversi dokumenti mhux leġiżlattivi li jakkumpanjaw dik il-Komunikazzjoni,

wara li kkunsidra l-proposta tal-Kummissjoni għal Direttiva tal-Parlament Ewropew u tal-Kunsill dwar l-applikazzjoni tad-drittijiet tal-pazjenti fil-kura tas-saħħa transkonfinali (COM (2008) 414 finali),

wara li kkunsidra l-Proposta tal-Kummissjoni għal Direttiva tal-Parlament Ewropew u tal-Kunsill dwar l-istabbiliment ta' Kunsill tax-Xogħlijiet Ewropew jew proċedura fl-impriżi fuq skala Komunitarja u fil-gruppi ta' l-impriżi fuq skala Komunitarja għall-għanijiet ta' informazzjoni u ta' konsultazzjoni għall-impjegati (riformolata) (COM(2008) 419),

wara li kkunsidra r-riżoluzzjoni tiegħu tal-4 ta' Settembru 2001 dwar l-applikazzjoni tad-Direttiva dwar il-Kunsill tax-xogħol Ewropew,

wara li kkunsidra l-proposta tal-Kummissjoni għal Direttiva tal-Kunsill dwar l-implimentazzjoni tal-prinċipju ta' trattament ugwali bejn il-persuni irrispettivament mir-reliġjon jew it-twemmin, id-diżabilità, l-età jew l-orjentazzjoni sesswali (COM(2008) 426 finali),

wara li kkunsidra l-ftehim politiku milħuq fil-Kunsill dwar l-Impjiegi u l-Affarijiet Soċjali tad-9 ta' Ġunju 2008 dwar ir-reviżjoni tad-Direttiva dwar il-Ħinijiet tax-Xogħol u d-Direttiva dwar il-Ħaddiema Temporanji,

wara li kkunsidra s-sentenzi tal-Qorti tal-Ġustizzja tal-Komunitajiet Ewropej fil-kawżi Viking Line, Laval, Rüffert u l-Kummissjoni v. l-Lussemburgu u d-dibattitu politiku kontroversjali dwarhom,

wara li kkunsidra l-Konvenzjonijiet ILO li ġejjin: ILO-94, Klawżoli tax-Xogħol (Kuntratti Pubbliċi); ILO-87, Libertà ta' Assoċjazzjoni u l-Ħarsien tad-Dritt ta' Organizzazzjoni; ILO-98, Dritt li Torganizza u tan-negozjar kollettiv; ILO-117, Għanijiet u Standards Bażiċi tal-Politika Soċjali, b'mod speċjali t-Taqsima IV; ILO-154, Negozjar Kollettiv, il-Konvenzjoni tal-ILO-MLC dwar ix-Xogħol Marittimu, u l-Aġenda tal-ILO dwar ix-Xogħol Diċenti,

wara li kkunsidra l-Linji Gwida Integrati dwar it-Tkabbir u l-Impjiegi 2008 - 2010 u l-'Istrateġija tal-UE dwar l-Inklużjoni Soċjali u l-Ħarsien Soċjali',

wara li kkunsidra l-Artikolu 103(2) tar-Regoli ta' Proċedura tiegħu,

billi waqt il-leġiżlatura attwali tal-Parlament Ewropew, il-Kummissjoni u l-Kunsill s'issa sabuha bi tqila ħafna biex jipproponu u jadottaw kwalunkwe leġiżlazzjoni ta' politika soċjali mfassala biex isir progress soċjali fl-Unjoni Ewropea,

billi l-politiki dwar l-impjiegi u dawk soċjali li għandhom l-għan li jsir progress soċjali mhumiex fost l-erba' prijoritajiet uffiċċjali tal-Presidenza Franċiża attwali tal-Unjoni Ewropea, u billi dak li qed tgħid il-Presidenza, fis-sens li s-sena 2008 tkun 'is-sena li fiha tinbeda mill-ġdid Ewropa Soċjali' għaldaqstant mhux daqshekk kredibbli,

billi l-ftehim politiku milħuq fil-Kunsill dwar l-Impjiegi u l-Affarijiet Soċjali tad-9 ta' Ġunju 2008 dwar ir-reviżjoni tad-Direttiva dwar il-Ħinijiet tax-Xogħol għandu l-għan li jkun hemm aktar deregolamentazzjoni tal-istandards minimi li diġà huma dgħajfa għall-ħarsien tas-saħħa u s-sikurezza tal-ħaddiema kontra sigħat ta' ħidma irregolari u twal; billi l-ħidma attwali tal-Gvern Franċiz biex ineħħi l-leġiżlazzjoni nazzjonali dwar il-ġimgħa ta' 35 siegħa xogħol u kampanji simili fi Stati Membri oħra għal iktar sigħat ta' xogħol jixhdu l-istess tendenza favur ir-rigressjoni soċjali,

billi s-sentenzi reċenti tal-Qorti tal-Ġustizzja tal-Komunitajiet Ewropej fil-kawżi Viking Line, Laval, Rüffert u l-Lussemburgu naqqsu d-dritt tal-istrajk u ta' negozjar kollettiv billi sostnew is-supremazija tal-libertajiet tas-suq intern fuq drittijiet soċjali fundamentali bħal dawn; billi f'dawn is-sentenzi l-istandards minimi ta' ħarsien soċjali stipulati fid-Direttiva dwar l-Istazzjonar tal-Ħaddiema kienu intepretati bħala l-istandards massimi, u b'hekk ħadmu favur kompetizzjoni fit-tnaqqis tal-pagi fl-istess post tax-xogħol u ċaħdu lill-Istati Membri milli jistipulaw kundizzjonijiet tax-xogħol u remunerazzjoni aktar favorevoli għal ħaddiema stazzjonati skont il-liġi nazzjonali,

billi dawn l-iżviluppi kkontribwew ħafna għall-perċezzjoni pubblika mifruxa li l-UE qed tiffavorixxi wisq is-swieq ħielsa u l-kompetizzjoni u qed tabbanduna s-solidarjetà u l-progress soċjali; billi l-kriżi ta' leġittimità li qed taggrava, tal-Unjoni Ewropea wasslet għal distakk ikbar bejn il-proġett Ewropew ibbażat fuq is-swieq u appoġġat mill-elites tagħha u x-xettiċiżmu fost ħafna ċittadini Ewropej dwar 'il-valur miżjud' tal-politiki Ewropej fil-ħajja ta' kuljum u l-ġid soċjali tagħhom, kif rifless mill-ġdid reċentement mill-vot negattiv tal-Irlandiżi dwar it-Trattat ta' Liżbona,

billi, f'dan l-isfond, l-'Aġenda soċjali mġedda' ippreżentata mill-Kummissjoni trid tkun interpretata bħala sforz biex tikkalma r-rabja u l-iskuntentizza ta' parti kbira mill-popolazzjoni rigward it-trajettorja neoliberali attwali tal-proġett ta' integrazzjoni Ewropew; billi, madankollu, l-hekk imsejjaħ 'Pakkett Soċjali' jikkonsisti prinċipalment f'komunikazzjonijiet mhux leġiżlattivi, rapporti u rakkomandazzjonijiet, li l-effett tagħhom f'termini ta' promozzjoni ta' progress soċjali li jista' jitkejjel fl-Unjoni Ewropea huwa dubjuż,

billi, minħabba l-politiki monetarji u makro-ekonomiċi, prinċipalment il-Patt ta' Stabbilità, l-Istrateġija neoliberali ta' Liżbona u d-deċiżjonijiet tal-BĊE, mis-sena 2000 kien hemm tkabbir bil-mod fl-ekonomija u fl-impjiegi, tnaqqis fil-valur tax-xogħol, livelli ta' qgħad għolja u persistenti, faqar, xogħol prekarju u inugwaljanzi fid-distribuzzjoni tad-dħul, fl-istess ħin flimkien ma' żieda fil-qliegħ tal-gruppi finanzjarji u ekonomiċi kbar li jibbenefikaw mil-liberalizzazzjoni u l-privatizzazzjoni ta' setturi strateġiċi ta' produzzjoni u ta' servizzi pubbliċi bażiċi,

Iqis li l-'Pakkett Soċjali' huwa tentattiv imfassal ħażin biex itellef l-attenzjoni pubblika mill-pożizzjonijiet politiċi soċjalment rigressivi tal-Kummissjoni u tal-Kunsill, bħall-pjanijiet għad-deregolamentazzjoni tal-ħinijiet tax-xogħol kif regolati mid-Direttiva dwar il-Ħinijiet tax-Xogħol u l-effetti devastanti tas-sentenzi reċenti tal-Qorti tal-Ġustizzja dwar id-drittijiet fundamentali u n-negozjar kollettiv;

Jirrimarka li l-Parlament Ewropew appella sabiex titneħħa gradwalment l-opt-out fl-ewwel qari tiegħu tar-reviżjoni tad-Direttiva dwar il-Ħinijiet tax-Xogħol; jikkritika bil-qawwa l-fatt li fil-ftehim politiku tal-Kunsill dik it-talba ġiet miċħuda; għaldaqstant jiddikjara l-oppożizzjoni tiegħu għall-ftehim tal-Kunsill;

Jinsisti li kwalunkwe reviżjoni soċjalment rilevanti tad-Direttiva dwar il-Ħinijiet tax-Xogħol trid tiffoka fuq il-konċiljazzjoni tal-ħajja tax-xogħol u l-ħajja privata permezz ta' inqas sigħat ta' xogħol kuljum u kull ġimgħa; jenfasizza li l-opt-out trid titneħħa kompletament, li l-każistika tal-Qorti tal-Ġustizzja tal-Komunitajiet Ewropej dwar il-ħin li fih wieħed jista' jissejjaħ għal fuq il-post tax-xogħol u l-perjodi kompensatorji ta' mistrieħ trid tkun implimentata u integrata kompletament fid-Direttiva, u li kwalunkwe tnaqqis fil-livell ta' ħarsien mogħti mid-Direttiva eżistenti jrid jitwaqqaf;

Jistieden lill-Kunsill u lill-Istati Membri biex jiddiskutu bir-reqqa l-kwistjonijiet imqajjma mis-sentenzi reċenti tal-Qorti; iħeġġeġ bil-qawwa lill-Kunsill biex jieħu azzjoni biex jiżgura s-supremazija tad-drittijiet soċjali fuq il-libertajiet tas-suq intern; għaldaqstant jitlob li ssir reviżjoni fil-fond tat-Trattati, sabiex titwitta t-triq għal Ewropa Soċjali; iqis li, jekk l-istituzzjonijiet Ewropej jonqsu milli jagħtu riżultati f'dan ir-rigward, il-kriżi serja ta' leġittimità tal-mudell ekonomiku u soċjali Ewropew attwali se taggrava b'mod drammatiku;

Jinnota l-ewwel rapport biennali tal-Kummissjoni dwar is-sitwazzjoni tas-servizzi soċjali ta' interess ġenerali fl-UE; jinsisti li l-kwistjoni tas-servizzi ta' interess ġenerali hija punt importanti ieħor fejn jeħtieġ li jkun hemm reviżjoni tat-trattati; f'dan ir-rigward, jenfasizza l-ħtieġa ta' dispożizzjonijiet ċari fil-liġi primarja tal-UE li juru li beni pubbliċi, servizzi pubbliċi, servizzi ta' interess ġenerali u l-qasam li ma jagħmilx profitt ma jkunux suġġetti għar-regoli dwar il-kompetizzjoni, l-għajnuna mill-istat, l-akkwist pubbliku u s-suq intern, iżda jiffurmaw settur li jkun immexxi biss mill-interess pubbliku u li jkun organizzat skont il-prinċipju ta' sussidjarjetà fil-kompetenza esklussiva tal-Istati Membri u tal-awtoritajiet reġjonali u lokali rispettivi tagħhom, sabiex ikun żgurat it-tħaddim tajjeb tagħhom;

Ifakkar li t-Trattat ta' Liżbona diġà ġie miċħud mill-Irlandiżi fl-uniku referendum li sar dwaru fl-Unjoni Ewropea; jappella lill-Kunsill sabiex iwaqqaf il-proċess ta' ratifikazzjoni, u bħala l-ewwel pass lejn it-tiswija tas-sitwazzjoni, jintroduċi 'Klawżola ta' Progress Soċjali' bħala Protokoll li jorbot tat-Trattati eżistenti bil-għan li jkunu ċċarati l-punti li ġejjin:

li t-Trattat ma jistax ikun interpretat f'sens li jaffettwa bi kwalunkwe mod l-eżerċizzju tad-drittijiet fundamentali kif rikonoxxuti fl-Istati Membri, inkluż id-dritt tal-istrajk u tal-azzjoni kollettiva fil-livell nazzjonali u wkoll id-dritt tal-istrajk u ta' azzjoni kollettiva transkonfinali;

li dawn id-drittijiet jinkludu wkoll id-dritt jew il-libertà li jittieħdu azzjonijiet oħra koperti minn sistemi speċifiċi ta' azzjonijiet industrijali fl-Istati Membri, inklużi azzjonijiet immirati biex ikunu konklużi l-ftehimiet kollettivi li jmorru lil hinn minn pagi minimi u standards minimi;

li t-Trattat ma jistax ikun interpretat f'sens li jaffettwa bi kwalunkwe mod ir-relazzjonijiet industrijali u s-sistemi ta' negozjar kollettiv kif rikonoxxuti fl-Istati Membri;

li t-Trattat ma jistax ikun interpretat f'sens li jaffettwa bi kwalunkwe mod il-kompetenzi tal-Istati Membri fl-adozzjoni ta' leġiżlazzjoni dwar politika soċjali li tipprovdi għal standards iktar għoljin minn dawk stabbiliti fid-Direttivi tal-UE li jistipulaw standards minimi;

li, fejn ikun hemm kunflitt bejn dawn id-drittijiet imsemmija hawn fuq u l-kompetenzi ta' politika soċjali jew is-sistemi ta' relazzjonijiet industrijali tal-Istati Membri mar-regolamentazzjoni tas-suq intern jew mal-'libertajiet fundamentali' tas-suq intern, tal-ewwel (id-drittijiet fundamentali ecc.) għandhom ikunu superjuri fuq dawn tal-ahhar;

Jirrimarka li l-proġetti leġiżlattivi li hemm fil-'Pakkett Soċjali' għandhom l-għan li, jew iżidu l-liberalizzazzjoni tas-suq intern, bħal fil-każ tad-Direttiva proposta dwar 'l-applikazzjoni tad-drittijiet tal-pazjenti fil-kura tas-saħħa transkonfinali', li hija bbażata fuq il-proposti antiki ta' Bolkestein dwar il-kura tas-saħħa fil-qafas tad-Direttiva dwar is-Servizzi, jew huma neqsin mill-ambizzjoni f'termini ta' promozzjoni tal-progress soċjali, bħal fil-każ tal-proposta dwar ir-reviżjoni tad-Direttiva dwar il-Kunsill tax-Xogħlijiet Ewropew, u għalhekk kuntrarjament għal dak li qed issostni l-Presidenza Franċiża, mhumiex għodod xierqa sabiex 'tinbeda mill-ġdid l-Ewropa Soċjali';

Jirrimarka li s-servizzi tas-saħħa kienu esklużi mid-Direttiva dwar is-Servizzi fis-Suq Intern għal raġunijiet validi, minħabba li l-kura tas-saħħa hija parti mis-sistemi ta' sigurtà soċjali u hija qasam fejn mhemmx post għall-forzi tas-suq; jenfasizza li m'hemmx bżonn li l-Unjoni Ewropea tirregola l-kura tas-saħħa fuq il-bażi tar-regoli tas-suq intern u lanqas għandha l-kompetenza biex tagħmel dan; jinsisti li l-kwistjonijiet indirizzati mill-proposta ta' Direttiva tal-Kummissjoni jridu jiġu solvuti u rregolati bħala parti mill-koordinazzjoni tal-iskemi tas-sigurtà soċjali (Regolament (KE) 883/2004);

Jikkritika bil-qawwa l-proposta tal-Kummissjoni għal Direttiva dwar l-applikazzjoni tad-drittijiet tal-pazjenti fil-kura tas-saħħa transkonfinali; jirrimarka li din il-proposta hija bbażata fuq approċċ tas-suq intern u hija mfassla prinċipalment biex tippermetti li nies iktar sinjuri u edukati aħjar jagħżlu kura tas-saħħa iktar irħisa minn pajjiżi oħra; iqis li l-proposta qed iddgħajjef l-ugwaljanza fis-sistemi tal-kura tas-saħħa, minħabba li r-rimbors għall-pazjenti minn Stati Membri ifqar mhux se jippermettilhom li jkopru l-ispejjeż għal kura tas-saħħa ta' kwalità għolja fl-Istati Membri iktar sinjuri;

Jikkritika bil-qawwa l-fatt li l-proposta tal-Kummissjoni għar-reviżjoni tad-Direttiva dwar il-Kunsill tax-Xogħlijiet Ewropew (EWC) mhix ambizzjuża; ifakkar lill-Kummissjoni fit-talbiet tal-Parlament sabiex issir reviżjoni ta' dik id-Direttiva, li diġà kienu ddikjarati seba' snin ilu fir-riżoluzzjoni tiegħu tal-4 ta' Settembru 2001, li għadhom ma ġewx milqugħa;

Jenfasizza l-ħtieġa ta' reviżjoni tal-qalba tad-Direttiva EWC: definizzjoni mtejba ta' 'informazzjoni' u ' konsultazzjoni' (informazzjoni dettaljata bil-miktub pprovduta f'ħin xieraq) u ta' kwistjonijiet 'transnazzjonali', it-tnaqqis tal-limiti għat-twaqqif ta' EWCs, ir-rikonoxximent tal-irwol u d-drittijiet li għandhom it-trejdjunjins u kundizzjonijeit tax-xogħol imtejjba għall-EWCs, penali effettivi, proporzjonati u dissważivi għall-kumpaniji li ma jagħtux każ tad-dispożizzjonijiet tad-Direttiva, u l-istabbiliment ta' dritt tal-veto tal-EWCs fuq pjanijiet ta' ġestjoni għar-ristrutturazzjoni, l-inkorporazzjoni u t-teħid ta' kontroll ta' kumpanija jew is-sensji, il-postponiment ta' kwalunkwe deċiżjoni finali sakemm l-EWC tkun f'pożizzjoni li tipproponi soluzzjonijiet alternattivi u dawn diġà ġew diskussi fid-dettall bejn l-EWC u l-tmexxija;

Jilqa' b'sodisfazzjon il-fatt li l-Kummissjoni qed tipproponi Direttiva orizzontali fejn id-diskriminazzjoni barra l-post tax-xogħol issir illegali; jikkritika bil-qawwa l-fatt li l-assikurazzjoni u prodotti finanzjarji oħra m'humiex koperti minn din id-Direttiva, nuqqas li jippermetti lill-industrija finanzjarja u tal-assikurazzjoni li tkompli tuża prattiċi diskriminatorji li jitolbu kontribuzzjonijiet ikbar minħabba r-riskji relatati mas-saħħa, l-età, is-sess u d-diżabilità;

Jenfasizza li jeħtieġ li ċittadini ta' pajjiżi terzi jingħataw aċċess għall-impjiegi fl-UE, kif ukoll drittijiet ugwali, b'mod partikulari f'dak li jirrigwarda l-paga, n-negozjar kollettiv u l-protezzjoni soċjali; iħeġġeġ sabiex id-dispożizzjonijiet kollha stabbiliti mill-Konvenzjoni Internazzjonali dwar il-Ħarsien tad-Drittijiet tal-Ħaddiema Migranti u tal-Membri tal-Familji tagħhom, adottata mill-Assemblea Ġenerali tan-NU fit-18 ta' Diċembru 1990, jiġu inklużi fid-deċiżjonijiet Ewropej u fid-deċiżjonijiet ta' qafas; jappoġġja l-idea ta' permess ta' residenza bl-iskop ta' tiftix ta' impjieg;

Jinnota l-għan tal-Kummissjoni li ttejjeb il-viżibilità u l-metodi ta' ħidma tal-Istrateġija tal-UE dwar l-Inklużjoni Soċjali u l-Ħarsien Soċjali u li ssaħħaħ l-interazzjoni tagħha ma' politiki oħra; madankollu jirrimarka li l-Kummissjoni u l-Kunsill ċaħdu t-talbiet tal-Parlament għal-linji gwida ġodda dwar l-Inklużjoni Soċjali li għandhom ikunu introdotti fil-Linji Gwida dwar l-Impjiegi 2008-2010 u b'hekk ċaħdu li jtejbu viżibilità u interazzjoni bħal din ma' politiki oħrajn;

Jappoġġa l-proposta tal-Kummissjoni li tiffissa miri għat-tnaqqis tal-faqar (faqar b'mod ġenerali u faqar tat-tfal, faqar waqt li wieħed għandu impjieg u faqar persistenti fuq perjodu twil ta' żmien), u l-proposti tagħha dwar livell minimu ta' dħul permezz ta' pensjonijiet u l-aċċess għal u l-kwalità tal-kura tas-saħħa (it-tnaqqis tal-mortalità tat-tfal, it-titjib tal-istatus tas-saħħa u tat-tul mistenni tal-ħajja, eċċ.) għall-fażi li jmiss tal-Istrateġija tal-UE dwar l-Inklużjoni Soċjali u l-Ħarsien Soċjali; jinsisti li miri bħal dawn iridu jkunu stipulati wkoll fir-rigward ta' skemi ta' dħul minimu (60% tad-dħul medju komuni nazzjonali) u pagi minimi (60% tal-paga medja nazzjonali jew speċifika għal settur) sabiex ikunu miġġieldin il-faqar u l-esklużjoni soċjali ;

Jappoġġa l-għan tal-Kummissjoni li tippromwovi l-kunċett ta' Xogħol Deċenti fil-politiki interni u esterni tal-UE; jirrimarka li wieħed mill-pilastri importanti tal-kunċett tax-Xogħol Deċenti huwa l-idea ta' 'impjieg magħżul liberament', li jrid ikun garantit; għaldaqstant jinsisti, li l-Istati Membri jirrevedu l-politiki tas-suq tax-xogħol li jisfurzaw lin-nies qiegħda li jaċċettaw impjiegi b'pagi baxxi u prekarji li ma jkunux għażlu liberament, jew li jaħdmu għall-benefiċċji soċjali (workfare programmes);

Jappoġġa l-proposta tal-Kummissjoni għall-inkorporazzjoni tal-istandards internazzjonali tax-xogħol marittimu (ILO MLC tal-2006) fil-liġi tax-xogħol Ewropea, fuq il-bażi tal-ftehim Ewropew bejn min iħaddem u t-trejdjunjins f'dak is-settur; jappoġġa wkoll il-ħidma tal-Kummissjoni fuq l-implimentazzjoni bi prijorità tal-konvenzjonijiet tal-ILO; jenfasizza, madankollu, li s-sentenza tal-ECJ fil-kawża Rüffert tikkontradixxi l-Konvenzjoni 94 tal-ILO, li tippermetti b'mod espliċitu li r-regolamenti tal-akkwist pubbliku jirrikjedu l-konformità mal-ftehimiet kollettivi; jistieden lill-Kunsill u lill-Kummissjoni biex iqiegħdu l-Konvenzjoni 94 tal-ILO fuq il-lista għall-implimentazzjoni bi prijorità;

Jaqbel mal-Kummissjoni li hija meħtieġa aktar azzjoni biex jitnaqqas u jinqered id-distakk fil-pagi bejn is-sessi fl-Unjoni Ewropea; jistieden lill-Kummissjoni u lill-Kunsill biex isaħħu iktar il-qafas legali, sabiex jistipulaw l-għan tat-tnaqqis tad-distakk fil-pagi bejn is-sessi wkoll fir-rigward tal-aċċess għat-taħriġ vokazzjonali u r-rikonoxximent tal-kwalifiki u l-ħiliet tan-nisa, u fir-rigward tad-distakk fil-pagi bejn is-sessi fix-xogħol part time u d-distakk fil-pensjoni bejn is-sessi, u biex jippromwovu klawżoli ta' ugwaljanza fil-kuntratti pubbliċi;

Jinnota r-rapport tal-Kummissjoni dwar l-Istrumenti u l-Politiki Komunitarji għall-Inklużjoni tar-Roma; jenfasizza l-ħtieġa ta' azzjoni soda għall-Inklużjoni tar-Roma (il-Pjan ta' Azzjoni dwar ir-Roma) kif mitlub mir-riżoluzzjonijiet tal-Parlament dwar dan is-suġġett;

Jirrimarka li kwalunkwe 'Pakkett Soċjali' ta' valur, li jippromwovi l-progress soċjali jrid ikun komplementat minn miżuri ta' appoġġ ta' politika ekonomika u strutturali; iqis li l-Patt ta' Stabbilità u Tkabbir irid jiġi revokat u li l-politika monetarja tal-ECB trid issir ftit inqas stretta sabiex tirribatti l-effetti tat-tnaqqis fl-attività ekonomika attwali fl-Ewropa; jistieden lill-Kummissjoni u lill-Kunsill biex ifasslu 'Programm ta' Investiment Ewropew għall-Iżvilupp Sostenibbli, l-Impjiegi u l-Inklużjoni Soċjali' li jkun tal-inqas ta' 1% tal-GDP tal-UE, u li għandu jkun komplementat minn programmi simili ta' investiment pubbliku mill-Istati Membri sabiex tkun stabilizzata l-ekonomija, tkun miġġielda l-bidla fil-klima u tkun tkun promossa s-sitwazzjoni ta' xogħol għal kulħadd b'impjiegi ta' kwalità u bi drittijiet soċjali ; jipproponi li l-Istati Membri jintroduċu wkoll miżuri biex jistabilizzaw u jtejbu l-poter tal-akkwist ta' nies bi dħul baxx (li jaffrontaw prezzijiet ogħla tal-ikel, tal-enerġija u tat-trasport), pereżempju billi jintroduċu tariffi soċjali fissi għall-gass, għall-elettriku, għat-telekomunikazzjonijiet, għat-trasport pubbliku eċċ.;

Jinnota li l-Istrateġija ta' Liżbona attwali tal-Unjoni Ewropea se tiskadi fl-2010; iqis li issa huwa ż-żmien li jingħata bidu għal riflessjoni bir-reqqa dwar strateġija għall-ġejjieni għall-perjodu wara l-2010; jenfasizza li l-enfasi attwali dwar il-liberalizzazzjoni tas-suq u 'l-kompetittività' trid tkun abbandunata u sostitwita minn strateġija Ewropea integrata u ġdida għas-Solidarjetà u l-Iżvilupp Sostenibbli li tkun ibbażata fuq erba' pilastri ta' importanza ugwali (l-ekonomija, l-ambjent, l-impjiegi, il-protezzjoni soċjali u l-inklużjoni soċjali);

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-Parlamenti tal-Istati Membri.